Dothlengnak hmatluang dingin kan thei tengteng ṭulmi thil THUPI pakhat …. | Falam Online Media\nDothlengnak hmatluang dingin kan thei tengteng ṭulmi thil THUPI pakhat ….\nJune 26, 2021 Ni Hnem Sung\t0 Comments\nTuhrawng, hriamhrei hmangin ralhraang dotu pawl ih sim ringringmi pakhat cu internet cahmai ah buainak lole dothleng cangvaihnak thawn pehpar mi thil phunphun kan tar ṭheu mi hi a si.\nThuhla thar deuh a um cun fim cuh in maw, kiangkap ralrinpek nakah hmangin maw, internet cahmai ah kan hmu mi, kan theihmi hmuahhmuah tlangthannak (speak out) kan nei ṭheu.\nCuvek ca/zuk tarmi ruangah nunnak thap in a thupten cangvaitu pawl buainak an tong mi hmuh ding a tam zet zo.\nTuṭum Mandalay doawknak khal kha inntlun ihsin kiangkap boruak cuan rerotu PDF sungtel pakhat ih zuk an theh darh ruangah ralhraang pawl in an umnak hmun an theisuak mi a si tiah miṭhen cun an rel.\nCumi ruangah caan rei zet paisa hawl khawm in tiṭenṭo ten lei theih fangfang mi an hriamhrei an sung thluh bet ah mino rinsanmi ṭhenkhat nunnak tiang an can phah.\nJune 25 khalah Yangon ih an cangvai lai hmutu miṭhenkhat ruangah khuasung vak sukso men pawl tiang kaihkhih an tuar phah thluh.\nCumicu Kyeemyindaing ih thil thleng a si ih “mawṭaw pangai pakhat a ra tlan ih meithal an hmet puak” tiah a hmutu pawl in Facebook cahmai ah an tarlang. Cucu, a hmutu pawl in an theh darh sawng ih a rak theivetu le mawṭaw rak zuk man tu ṭhenkhat cun comment nakah mawṭaw zuk tiang an tarlang.\nCumi catar le zuk ruangah June 26 ah SAC ralhraang pawl cun Shwe Gon Daing Tower kiangin mi an bawh ih mikaptu tomi tiih tarlangmi mawṭaw thawn a bangawmi tamzet cu an kham ih kaihkhih tuar khal an um. Kan theicia bangin SAC ralhraang kut khih tuar cun nazikaar sungah hremthat tuar thei kan si.\nSpeak out tuah lo ding tinak cu a si hrimhrim lo. Speak out ṭhatnak khal tamzet a um ko. Asinan, tlunlam ih kan tar bangin Speak out kan tuahmi hin kan kiang kan kap kan uu kan nau le kan hnaṭuanpi hrangah siatnak a thlen thei pang maw tihi ruat thiam in fimkhurten kan cangvai a si le Dothlengnak ah kan hma a tluang vivo ding a si.\n← Yangon ih Voi 30 luan bomb puak cu AAF cangvaihnak a rak si ziar\nKIA le PDF hmuaw thiamlo dingin cangvaithuptu an um →\nNa theih tengteng ṭul mi Voksa Ṭhatnak Le Siatnak\nCNA/F bawmnak kan ṭul, In bawm ngam lo khalle an Meithal tal in hmangter hai seh – Mino Auaw\nApril 7, 2021 April 7, 2021 Ni Hnem Sung 0


UN Lubik In Asia Ram Pawl Kawlram Nawr Ding Fial - Chinland Today Media\nSeptember 27, 2010 12:13 pm·2 comments\nUN hotu lubik Ban Ki-moon cun Asia ram pawl hnenah Kawlram ralkap pawl ih tuah an tum mi hrilawknak ah nasa zet ih hmainawr pinak an neih lo ahcun an zumawknak pawl a ti buai thei ding tiin a sim.\nUN General Assembly tuisun tlawngkai nikhat niih an neihnak ding khal ah Ban hin Kawlram ih inn hnen ram pawl hnenah tu hnak ih tamsawn tuan dingin a fial. Hi an tonkhawm thurelnakah minung covo, harsatnak ih bawmnak lam le Kawlram hrilawknak November 7 niih an neih dingmi pawl an rel ding. Britain, United State le Canada cun a dokalh lam zawngin thurelnak an nei zo.\nUN secretary general cun Nobel prize lawm man ngahtu le Kawlram hrilawknak ih a rak neh zotu dokalhtu party hruaitu bik Aung San Suu Kyi le a pawlkom pawl an tel lo dingcu ‘ka sia rem lo’ tiin a sim.\nBan hin Association of Southeast Asian Nations (ASEAN)ram 10 pawl ih hruaitu pawl thawn Kawlram thansohnak ding le hngialhnget zet ih a um theinak ding hrang UN thawi thuhla hlawmtawn tlangnak kan dung tlawi kai ninga sun ah an nei. “Mipi zalennak ding hrangih lampi le rampi rem that salnak, athianghlim le zalenmi hrilawknak thu pawl Kawlram ih umthei dingin lungkimnak kan nei’ tikhal cun a sim.\nKan thurel tlangmi le kan lungkim mi parih an tuah hlawhtlin lo ahcun kan zumawknak le an bulhrampi tiangin a poi ding asi ti khal cun a sim bet. ‘UN le ASEAN kawm aw in Kawlram hi kan bawm a tul, harsa bawmnak le thansohnak lampi an neih theinak ding hrangah a si’ tikhal cun Ban cun uar zet in a sim.\nUS President Barack Obama khalin ASEAN ram 10 pawl hnenah Kawlram thu ih nawrnak nei dingin a sim ve.\nASEAN ram hruaitu pawl khal in athianghlimmi le zalen mi hril awknak Kawlram ih a um theinak dingah le US le Kawlram a thuthiam awknak pawl a pom pi ve thu an simih, hi an thutiam awknak in Kawlram ralkap acozah hnenah ramthu khelnak lam ah le sumtuahnak lam ih remawknak khal an tuah ding an zum thu an sim ve.\nASEAN ram pawl cu Brunei, Cambodia, Indonesia, Laos, Malaysia, Myanmar, the Philippines, Singapore, Thailand le Vietnam pawl tla an si.\nAustralia Ih Kawlram Khamnak Hlihsak A Cu Lo: Tihnung A si?\nRam Hrangah Kan Tuantlang Ding, Pi Suu Kyi\nShwe Mann In President Cuhve Ding\non September 28, 2010 at 8:03 am\nKan ram uktu ngai hi ee!\nSim theih ding an si lo.\nPolitics hrang ahcun nikhat te sung ah ziangkim a thlengaw thei men.\nTui hrilawknak ding thu khal hi, ruahnak le zumnak sim cio men a si.\nmay iang sung says:\non October 11, 2010 at 5:45 pm\nKan ram hi Pathian hna tlak a si le ,ai thleng ko lai, a bia pi bik cu ,a chungah a leng mi kan miphun dihlak thin lung a zoh tu le kan caah a tha le that lo a ngal bik tu kan Pathian nih khua a kan khaan piak ko lai,ai thleng rih lo si ah le kan Pathian nih a za rih lo a ti ruang ah a si ko lai,zumtu kan caah kan luat nak taktak cu Pathian thlarau a um nak kha a si ko,cucu Pathian thlarau a ngei tu kan tam ah le ,luatnak kan hmu hlei ah Pathian kan cungah ai lawm caah,pumpak cio long si loin,kan kawl ram pi tiang a thleng kho tu kan Pathian a si caah ,a sin thlcam kha zum tu pawl kan rian bik a si ko tiah ‘ka ruah’


Na Mitin Na Hmuh Mi - Hre Mang\nWELCOME TO MY PAGE > Na Nitin Nunah Pathian a tel maw > \nNa Mitin Na Hmuh Mi\nNA NITIN NUNAH PATHIAN A TEL MAW?\nLeitlun sakhua biaknak tampi cun pathian a um ti an zumih a um asi tiah an zummi Pathian cu an be theu. Asinan, cui pathian cun an nitin nunah a umpi, telpi dah lo ih lam hla pi (vanram) ah a um asi tin an ruat. Cutikah ziangkim an tuah, an ruat, an tong tikah pathian um lo vekin an cangvai. Asile, nang le kei teh kan nitin nunah Pathian ziangtluk a tel ti a hnuai lam vekin zoh hnik uhsi!\n1) Na khawruah nak:\n2) Na hna in na theihmi:\n3) Na mit in na hmuh mi:\n4) Na taksa in a dai mi:\n5) Na tongkam:\n6) Na tuah mi:\n7) Nangmah thawn a pehtlai mi pohpoh ah\n3. Na Mit in na hmuh mi:\nmilai pawl hi Mit in hmuh mi ruangah nitin Pathian thangthat ding kan si. Cuhnak hmanin mit ih hmuh mi tinkimah Pathian kutcak hmu thiam tu hrangah lungawi sinsin ding Kan si. Mit in hmuhmi tinkimah Pathian a hmu tel thiamtu hrangah leitlunah ttih ding zianghman a um lo, lungawinak hlir in nun cu a luahkhat sawn asi. Ziangah tile ttotum thlipi, mi dehthei kiosa, milai-misual mitha, lei le van, sersiam mi ziang hmuahhmuah cu Pathian sersiam mi an sivekin Pathian huham cahnak hnuai ah a ummi lawnglawng an si ih Pathian in a sersiam mi, le a Fapa thisen in a lei mi, a fale pawl hrangah a sersiam mi an si. Curuangah na mit in na hmuh mi ziangkimah Pathian na hmu tel ringring asile na hrangah na mit na men sung poh cu lungawi siamso ten Pathian thangthat ding na si.\nLeitlun sakhua biaknak pawlin an pathian cu an biak inn (temple) ah a um ti ah an ruat ruangah temple ah an feh theu. Khrihfa ti aw tu mi tampi khal cuvek thotho kan si, Pathian cu biak inn ah kan tanta ih nitin nun hmundang ahcun Pathian um lo vekin kan nun ruangah harsatnak tampi kan tawn phah ih kan nunah midang in Khrih hmuihmel an hmu thei lo asi.\nVoikhat cu, foodstamp (mi farah bawmnak) zungah hna ka tuan laiah hitin ka dunglam phar parah ca ka tar, “Na hnenah bawmnak a ra dil tu pawl kha Zesu Khrih in bawmnak a ra dil vekin rak zoh ttha hai aw” (Treat your client, as though Jesus were applying for Foodstamp”. America ralkap kumhra a rak tuandah tu pa, ka rualpa cu a hnih a suak tuk ih ihnihsan ciamco, “Satan vek in thuphan an ber si, ziangtin Zesu vekin ka zohttha thei ding” inti. Cutikah, “ziang an tuah ih ziang an sim timi asilo, kan zaten Pathian in a mai hmuihmel kengin in sersiam ruangah milai hmuahhmuah parah a ummi Pathian hmuihmel kennak sawn kha ka hmuh thiam dingmi asi” tiah ka ti tikah rei zet thu a ruat khuo-khi.\nMother Teresa in a sim an ti mi pakhat cu, “ziangtin miphar pawl cu na duhdawt tuk ih na cawi, na cawm rero thei?” Tiah thu an sut tikah, “An hmelah Zesu ka hmu asi” ati an ti. Bible in, “Mi zokhal, Pathian ka duhdawt tisi a unau a hua tu cu thuphan per asi, ziangah tile a mit in a hmuh thei mi hman a duhdawt thei lo ahcun ziangtin a mit in a hmuh thei lo mi cu a duhdawt thei ding?” ati mi hi tongdang in kan sim asile, “Ka zuk (ka hmuihmel keng) a hua tu cun keimah ngaingai khal a duhdawt thei dah lo ding” ti tluk asi. Curuangah, mit ih hmuh thei mi, milai parah Pathian hmuihmel hmu thei tu hrang ahcun milai zovek khal tuahsiat, thangsiat, hmuhsuam, nautat, tisiat ngam ding kan si lo. Cuvek thotho in zohman tihding khal asilo. Asinan, thlarau mitcaw pawl cun milai an zoh tikah an taksa ruang cahnak, mawinak, hnipuan hruh mi, hiarnak, milai lennak, hnatuan le dinhmun, sungkhat hrin le hram phun le hnam, fimnak thiamnak, neihmi sumsaw le thuanthu pipu thu, rualpi le pawlkom, tvp pawl lawng an zoh ih an hmu thei. Milai parah Pathian hmuihmel an hmu thiam lo, an thlarau mit a caw, asilole a dei hrih lo.\nMilai na hmuh tikah Pahtian na hmu tel maw? Na hmu tel asi ahcun tlangval fala na hmuh tikah tisa caknak si loin Pathian kutcak mawizia le fimzia na hmuh ding; pitar putar mi tawntai cak lo na hmuh tikah ziangha na bawm thei ding, ziangtluk vanram thawn an nai aw zo, Pathian thawn hmaiton in an tawn awk can naizia na hmuh sak thiam dingih leitlun can tawite sung an hrang thiltha tuahsak thei ding na neih mi cantha bawh in na thinlung na timtuah sawn ding; a lo hua tu, a lo thangsiat tu le dodal tu na hmuh tikah zangfakza sual thimnak in an sunglam thlarau nun a khuh mi, satan in an mit a cawt ter mi na hmuh tikah na zangfak sawn dingih thla na camsak sawn ding; sual le satan in a ukmi (tisa mizia in a ukmi) pawl na hmuh tikah Pathian zangfaknak na comi co ve hai sehla ziangtluk an lung a awi ding ti na ruat tikah thla na cam sak sawn dingih sangka a ong aw mi poh ah thuthangtha sim ding na ke na kar sawn ding. Na theih dah lomi, midum, mirang, misen pawl lakah na um tikah khalah, an zaten Pathian kutsuak, an si ih Pathian hmuihhmel keng an sizia na hmuh tikah tihphannak le huphurhnak, rinhlelh nak, zum lonak pawl a hlo theh sawn dingih mi zokhal na rualpi tha vek an si theh ding. Mi zapi te parah Pathian hmuihmel na hmuh tikah Pathian hmuihmel keng milai pawlin na parah an tuah mi hmuahhmuah (asia khal a tha khal) cu amah Pathian in na hrang tthatnak ah a canter ringring asi ti na hmuh tikah midang in na parah ziang an tuah, tuah lo timi in na thinlung a lo hnaikhnawk dah lo ding.\nNa hmuhmi milai pawl na zoh tikah nangmah le anmah pehtlaih awknak hnakin anmah le Pathian pehtlaih awknak an neih mi thupi sawnah na ret thiam dingih nangmah le anmah pehtlaih awknak cu a pahnihnak sawn asi ti na theih tikah na rualtha inn ah na leng tikah uico mi keu hmang an neih hmanah na tih dah lo vekin le na rualtha ih rualpi pawl cu na theih dah lo mi sihman hai sehla nelzet in na kawm thiam, na zum cih mei vekin Pathian hmuihmel keng milai pawl parah tihnak le huphurhnak zum lonak, thlaphan nak pawl na nei nawn lo ding. Na nupi pasal, nulepa, fale, suangkhat rualpi tha pawl khal, nangmah lamtang le lo cakter tu an sinak thupibikah na ruat lo dingih Pathian le anmah pehtlaih awknak sawn kha thupi sawn ah na ret tikah Pathian thu in a sim vekin na mit in na hmuh ban mi milai pawl parah Pathian in nangmah hmangin a tuah duhmi kha nangmai duhnak hnakin thupi sawnah na ret ding. Cutikah milai lungawinak hnakin Pathian tumtah le lungawinak cu thupi sawnah na ret thiam ding.\nCuvek thotho in, leitlun sersiam mi ziangkim na zoh tikah na mit ih na hmuh thei mi pawl ruangah na thin a bang dah lo ding. Natnak, thlisia, le siatsuah tu lak khalah na thla a phang dah lo ding. Ziangah tile cu pawl hmuahhmuah cu Pathian huham cahnak hnuai ah tikcu rei lote a ummi lawng an si ih a kumkhua hrang a hmunmi sersiam thar, leithar le vanthar a suak cing ding ti na theih tikah na hna a ngam ringring ding. Na kiangah thlipi a huk dupdo asile thlipi tlunah thu neitu asizia Pathian in a lotheihter duh asi thei, na kiangah kiosa kaa ang hemhem in an lo deh zik asile Pathian in kiosa kaa anglanta ter thei tu asizia alo hmuh duh asi thei, thih ngeingei nak tur nei rul in a lo cuk asile rultur parah thuneitu asizia Pathian in a lo hmuhter duh mi tla asi thei, na duhdawt zetmi na unau rualpi tha le hnatuanpi pawl in an lo hua an lo hnawngih thuphan an lo puh tla asile na rinsan zetmi milai pawl tel loin Pathian in amai hmin sunlawinak hrangah nan nunnak a lo hmang duh tla asi thei, nangmah le nangmah hman thei aw lo in sualnak an lo puh, uiret an lo puh, mi sual asi tiah an lo puh ruangah thawng inn sungah na tla ih bawmtu nei loin na um tla asile Pathian in tuar thei nak le ngaidamnak nun nei dingin a lo zirh duh tla asi thei, leitlun milai pawl in an lo duh le fak lai lawng si loin mi zapi ten misual bik vekin an lo hmuh lai khalah na sinak taktak alo thei tu le na sualnak a lo ngaidam tu amah Pathian cun na hnenah a um ringring asi ti a lo hmuhter duh tla asi thei; na duhmi tampi a famkim lo, na mit in na hmuh thei mi pohpoh cu na thinlung duhthusam le tha na timi kalh zawng hlir in an feh rero khal asile Pathian in na thinlung kha amai duhmi duhvek duh dingin, a khawruahdan vekin ruat thiam dingin le milai thuanthu cu Pathian kutsungah a cangvai rero mi asizia alo hmuh duh tla asi thei; a thupi sawn mi cu nangmah in na zoh lo dingmi, sualnak le tisa diriamter tu ding lam na hawl ih na mit diriamter dingin na can na hmang asile na mit ih na hmuh mi in sualnak sungah a lo thlem thlu dingih cui sualnak in a rah mi cu na nunah a thlen tikah na mit in na rak zoh rero mi ih man cu pek hang lo asizia na mit in na hmu lai ding.\nLily par le pangpar pawi te pawl na hmuh tikah, Solomon in a lennak thawn a thuam awk tikah Pathian mithmuh ahcun lily par mawi tluk hman asilo ti na hmu thiam ve maw? Vanah a zuang mi vate na hmuh tikah Pathian siannak tel loin pakhat te hman leilungah tla in an thi thei lo ti a lo theihter maw? Zing ni a suak ih zan khua a thim tikah nikhat hnu nikhat a lo rundamtu Zesu Khrih thawn mopuai ruai ropi rawl kilkhawm nak ding can a nai sinsin asi ti a lo theihter maw?\nLeitlun santhar lennak le mawinak pawl na zoh tikah Pathian hmin sunlawinak hrang na tul zat cu Pathian in a tul tikah na kut sungah alo pe thei ti na fiang awk tikah na lung a awi sinsin ding. Na farah ih neih mi na nei mal, na tlamtling lo ih midang in an lo sawisel asile porh awknak sual lak ihsin harsa loten na thiar fihlim aw thei asi ti na theih tikah na lungawi sawn ding. Leitlun sersiam mi, santhar bungrua thatha pawl kha na hmuh tikah Pathian fimnak amaksakzia a lo hmuh ter ding, Pathain in hmuihmel keng milai sunglam ah Pathian in ziangvek fimnak a um ti a lo ruat ter sinsin ding. Santhar biak awknak, cellphone pawl na hmuh tikah ridai peh loin leitlun killi deng tiang second seu khat sungah biak pawh awk a theih ti na theih tikah tisa mit in hmuh thei mi hnakin mit in hmuh thei lomi a cak sawn asi ti a lo theihter maw?\nMai duhthlannak liolio in sualnak citintian tuah tu pawlin sualnak an tuah laiah an mit in an hmuh mi ah Pathian hmu tel thiam hai sehla an rak tuah mi cu an tuah lo ding nan.\nAsile, nangmah le nangmah zingtinte thlalang sungah na zoh awk tikah theh Pathian hmuihmel na hmu maw? Me beobeo, mit berh fiamfi te hmel ah ziangtin saw Pathian hmuihmel ka hmuh thei ding na ti men thei. Mi zokhal Pathian hmuihmel kengin sersiam mi kan si vekin nangkhal Pathian hmuihmel keng na si. (Pathian cu tisa mit in hmuh theih asi ka tinak asilo, asinan sersiam mi milai na hmuh tikah Pathian in a mai hmuihmel kengin a sersiam mi cu na thlarau mit in a hmu ve maw, ka tinak asi). Nangmah le nangmah parah Pathian hmuihmel na hmu thei maw? Na zuk a rawp zomi, ciarbek lakah pal rero mi, a tlek hnianghni, a pawp seksek mi, a tlak zetmi, bal tintiam in a bawm mi, si hman sehla nangmai zuk cu na thei thiam thotho asilomaw? Cutluk in a siat zo mi na zuk cu nangmah le nangmah cu nangmah na si na thei thotho, cuvek in na leitlun tisa cu na hmuh awk thiam asile a siat thei lomi a kumkhua in a hmun mi ruangpi thawn thuam awk ding cu na thlarau mit in na hmuhcia tikah ziangtluk na cak ding? (Keimah le keimah hi Pathian thu (thlalang sungah) ka zoh awk tikah, keimah le keimah cu a siat zomi ka nauhak lai ih (ka phunhra kai lai) ka zuk vek fang asi ti ka hmu aw aw; a siat zomi, tidai in a ciar ter ih zuk cahnak khal a ttet ttiamti, a hnawh ttiamti, keimah lawng in keimai zuk asi ti ka theithei, ka hmel khal keimah ti hman theih a theih tuk nawn lo, ka hmai kha hmasi vekin a rawp ttheh, buhfang thawn cahnah dang ka bel rero khal le a tha thei lo, a rau diadi, camera dang in ka zuk sal khal le a fiang thei cuang lo, cuvek fang khi ka si ti ka thei aw aw. Cuvekin Pathian khalin keimah izoh tikah amai hmuihmel hmuh ding a um nawn lo, ka nitin nun a zoh tikah nikhat hnu nikhat Khrih hmuihmel keng sal dingin in rem rero asi ti ka thei: Rundam nak thu ahcun keimah cu Pathian in a Fapa, Khrih sungah ihmu, asinan a takin ka nitin nun cu tuarthar rero mi ka si). Cun khatlamah, nangmah cu na tawntai na bawrhhlawh, na famkim lo hmanah, nangmah le nangmah na zoh awk tikah Pathian hmuihmel na hmu thei asi ahcun na theihfiang ding mi cu ‘Pathian in keimah cu i hnawng hman sehla amai hmuihmel cu ziangtik hmanah a hnawng thei lo asi” ti na fiang aw ding. Cui tlunah, nangmah le nangmah ah Pathian hmuihmel na hmu aw aw asi ahcun na umnak kipah, vanzam sung na to khal le na kiang um pawl cu an va miat ve na ti rero ding, ziangah tile Pathian in a mai hmuihmel kengtu cu a hum asi ti na thei; na nitin nuncu thimlakah na vak rero vekin na thei aw aw ih leitlun milai pawlin an lo hmu thei lo hmanah Pathian cun amai hmuihmel kengtu cu a hmu thei ringring asi ti na fiang ding.\nNangmah le nangmah ah Pathian hmuihmel na hmuh tel thiam ahcun ralkap na sile na do dingmi a lo do tu ziangtluk an tam, an cak, an tum, le ral an thiam timi ah na buai lo ding, na hna a ngam dingih Pathian in amai hmuihmel kengtu cu a humhim asi ti na thei fiang ding, an sungah a umtu hnakin na sungah a um tu cu a caksawn deldel asi ti na theihfiang tikah na hna a ngam ding; midang in an tisa mit in an hmuh thei mi parah thu an lo tthen ih a hmel a sia, na mawi tuk, na tawitai tuk, tvp, an lo timi, an lo fak maw an lo dem maw, cu pawl in na thinlung a lo tibuai thei nawn lo ding; ziangah tile Pathian in a ngai pawimawh zetmi amai hmuihmel kengtu, a Fapa bang sinsin dingin nitin ten a lo sersiamthar rero mi tuarthar rero mi na si ti na hmuh awk tikah leitlun tisa mit in na hmuh thei mi pawlin na parah ziang an tuah, ziang an sim, ziang an tuah lo, an sim lo, tvp, in na nun a lo hnaihnok nawn lo ding.\nMuseum pakhatkhat ah feh aw la zoh hnik aw! Na hmuh thei mi, kumza, kumsawm tel a rei zo mi ah thil a rak cang mi pawl na hmuh tikah milai le sersiam mi thuanthu cu tiluang vekin cawl loin nitin, nahzi tin, minute le second tinte a liam rero mi asi ti na fiang ding. Cutikah a ra lai dingmi, a thleng aw dah lomi ruangpum in thuam awk ding cu na thlarau mit in na hmuh thiam tikah leitlun nun can tawite sungah ziang a thupi bik ti na ruat thiam dingih leitlunah a tak asi lomi a thlam lawng a cangvai rero mi pawl dawi rero in le bang helhel in cu pawl hrangah tlan zuam awk rero cu ziangtluk at thlak asi ti na hmuh thiam tikah na sunglam nuncu a ra lai dingmi a siat thei lo rawp thei lo ruangpum thawn thuam awk ding caknak in a lo luahkhat ding. Leitlun tisa cu a ttet le tlek cia mi rei lo te kan cennak thlam te asizia na hmu fiang ding. Hmuh le theihban mi leitlun milai le sersiammi thuanthu hmuahhmuah ah Bible ca sungah Pathian in a simmi pawl a dik zia na hmu suak dingih na nitin nunah Pathian kutcak in ziangkim a kuthnuai ah a ret zia na hmuh tikah na sungah a lo celcilh tu Pathian Thlarau huham cahnak cu thei loin na sungah a cengtu hnak in a cak lo sawn, le zianghman a lo siatsuah thei lo tu, milai le thuanthu herliam pawl ruangah at thlak zetin na tikcu ziangmawzat na hmang ral zo ti na hmu suak aw ding. Cutikah na leitlun nun cu sankhuk hrang man a nei mi le a sunglawi mi hrangah na hmang thiam sawn ding. Ziangkim hi can thuanthu sungah na hmuh thiam tikah can cu Pathian kutsungah a um ti khal na thei thiam vivo ding. Can cu na kutsungah na ret thei lo, na ti danglam thei lo nan can nei tu Pathian cu na pa asi ih ziangtik lai khalah can cu amai tumtah le lunghmuizawng in a herliamter asi ti na hmuh tikah thaisun hrangah na khawruah a hardah lo ding; tidanglam theih nawn lo mi, mizan cu dunglamah tanta in thaisun in tuisun (a tu) ih na lungawinak a lo siatsuah sak dah lo ding.\nAsile, ni nikhat hnu nikhat a liam rero mi ah teh Pathian na hmu tel maw? Zing ni a suak ih zan khua a thim! Amah kel in na suah ihsin tuini tiang a thleng aw rero nan nangmah in na thleng thei mi hnakin can a herliam in milai thuanthu santiluang in a lo thleng mi a tam sawn ti na hmu fiang thei ding. Can cu na tawiter in na sau ter thei lo nan can sungah na mit in ziang na hmu ding timi cu nangmah in na hril thei. Na nitin nunah ziang na hmu timi in hmailamah sankhuk in ziang na hmu lai ding timi kha lo theihter hram sheh! Nunau ttha lo, nupa sualnak tuah rero zuknung a zoh rero tu milai pakhat cun a sunglam nun cu sual tuah dingin a mit hmangin a tathriam aw rero asi ti a theih awk a tul. Na mit in na hmuh thil pawlin na sunglam ah hmun kaupi khua an luah tikah Bawipa Thlarau in na sunglam ah hmun a nei nawn lo theu asi lo maw? Curuangah na insangah, hnatuannak, khawlak, vengsung, rualpi kawm awknak, mahte can hman canah, zing sung zan, can awl le buai lai, le ziangtik lai khalah na mitsungah ziang na lut ter ih ziang na zoh ziang na hmu ih ziangtin na hmu timi in na sankhuk nun ah ziang na hmu lai ding timi kha lai a rel asi.\nAsile ziangtin na hmu ti sim hrih hnik uhsi! Lamzin parah mi pakhat damlo a it tikah na tlansan ta ding maw na tuamhlawm ding? Nangmah hnakin mi cak lo tawitai le farah na hmuh tikah mawhsiatnak na hmu maw bawmtu dingah cantha na hmu thiam sawn? David siangpahrang kha a fapa Absolom tih in a tlan rero lai na hmuh asile lungto thawn na deng dingih na nautat na zawkzet rero ding maw? Na kiangah mi thlusia an um tikah bawmtu na si ding maw, thangsiat tu na si ding? Na pa, Noah kha zuri in zial parah zahmawh lang ko mualpho in a it tikah na hnihsan dingih midang hnenah mualphoh in na au kio ding maw, lole puan thawn na tuam sak ding? Na hril mi in camsiatnak maw thlawsuahnak na hmuh dingmi lai a rel asi. Na hmaiah Goliath a ding thenthen ih hro a suang dupdo tikah ttih le khur in dung na sip ding maw, na sai-hli le lungte thawn na pan ve ding? Buainak na hmuh tikah midang mawhsiatnak le mahlemah thiamcoter awknak na hawl ding maw, Pathian huham cahnak thawn buainak neh tu na si ding? Na hril mi in na hmuh lai dingmi lai a rel asi. Na tonak lawngpi cu a pil zik duahdo, tidai in a cim rero vekin na theih tikah tisungah na dawp hlo ding maw, Zesu na kai tho ding? Zumtu pawl hrangah, a ngaingain, buainak cu Pathian hmin sunlawinak men sawn asi. Na pu pa Elaisha in Naaman hnen ihsin sumpai a lak duh lo na hmuh tikah a thup ten na kir sal dingih na va dil sal ding maw? Zumtu pawlin hrawhhrawl le thuphan per in sumpai, lennak, lennak, le sinak pawl an ngah tikah an kuansalnak cu a tam sawn ringring asi. Gehazi in pharnak nak a kai ding ti rak thei sehla Naaman hnen ihsin suile ngun kha a rak la hrimhrim lo ding. Rawl pe dingin na pan rero mi na unau pawlin thah tum in an lo hnawng ih an lo zuar maw? Phang hlah. Zumtu parah miilai tuahsiatnak cu saten timualhpo nak hmanrua men an si; satan hmanrua (huatnak, iksiknak, phiarsawm awknak) pawl hmang rero tu pawlin Pathian hnen ihsin na co mi thutak kha an co ve lo asi ti theihsak hai aw, la na sungah a nung ngaidamnak thutak kha nunpi sawn dingin zir sawn aw. Na pu Phontipher ih nupi in sual dingin a lo dir ciamco tikah na mithmuh ah midang an um lo pam na ti ding maw? Nitin in Pontipher nupi cu na kiangah a um ve ringring ti theihhngilh hlah. Nitin in na hmai ah thihnak le nunnak lamzin ah a lo hruaitu na mit in na hmu ringring mi na thleidang thiam hrih maw? Thihnak lamzin a zawhtu pawl cun an mit in an hmuh mi lakah khui mi pawlin thihnak lamzin ah mi a hruai ti an thei lo, an theidang thiam lo, ziangruangah tile an mit a caw. Asinan nunnak lamzin zawh tu pawl cun an nitin nunah an hmuhmi thil pawlin thihnak le nunnak lamzin ah mi a hruai asi ti an theih ruangah thihnak lamzin ah mi hruai thei tu pawl cu an hrial ih an tlansan, nunnak lamzin mi hruaitu lawng an zoh ih an hmuh mi parah thiltha tuah dingin cantha an hmang thiam asi. Thihnak lamzin a zawh tu pawl cun nitin an hmuh mi pawl cu sual tuahnak hrangah an hmang ve. Na hmuhmi in khui lamzin ah a lo hruai?


Kan Nu Ka Duhnak - Chinland Today Media\nKan Nu Ka Duhnak\nJanuary 3, 2013 7:06 am·2 comments\nGlobal warming ruangah ram hruaitu a zatel meeting ziangmawzat an to zo ih leitlun rampi ṭhansohnak ding hrangah he-le-chet tiih an buai rero lai ah kei ka nupi ka duhnak thu, thungaithlak in rak sim ka tum. Kan um tlangnak kum a rei zo nan, mi lakah ka lawm dah lo. Ka duhnak emem cu a tanglam pawl ruangah a si. Midang hrangah cun zianghman a si lo nan kei ka hrangah lawm ṭul lo ih ka hnih reronak le ka hnangam huahni nak a rak si.\nKa thinlung I theibik tu a si. Office ihsin thin nuamlo ih ka ra tlun can ah thin dai le mangbang emem in ka phurah ra tahrat in “Tuini cu na danglam” tiah I suthliah ṭheu. Hivekih kan nu a um can ah keimah sawn riangri thin nuamlo in ka um ih ka thinbangnak karh lo dingah ka ziam ter sal ṭheu.\nKa rawl hmeh duh zawng a thei. Ka rawl hmeh duhlobik tiang a thei. Hmeh tampi a tuah dingih ka ei tambikmi a hminsin ṭheu. Hmeh a thaw thu ka rel suah lo ahcun a thin nuam dah lo ih ka rawl hmeh duhzawng tuah dingah a zuam ringring.\nNunau cun an pasal an vah suah can ah a thupte’n an ngai tuk ṭheu ih an angki pawl tla an rak hnim, an rak cul rero ṭheu tiah an rel mi ka thei dah. Kan nu khal cun a thuamhnaw hnakin ka thuamhnaw a care sawn timi ka hmuh tikah a duhzawng thuamhnaw lei dingah shopping kan feh tam nasa.\nKan neihawk hlan ihsin “Kei cu pasal uk pawl ka si lo” tiah I sim cia. A pasal cu ka si ko nan, upatzet le ṭihzahzet ih I biak ṭheu ruangah kei tla amah in ka parih I tuah vekin ka upat ve zet. Pasal control tuk hi a duh dah lo ruangah nupa nunhlim emem cu kan rak si ta.\nBiakinn le mipi lak kan suah can khalah ka mithmai a kil thiam. Kei khal cun mi lak ah ka duhdawtnak ka tilang ve ṭheu. Ani khal cun ka pasal a si ti hi I zahpi lo. Nupi tamzet an um ko ding nan kan nu vek hi cu ka ti ve ko. Nupi neih cu sui tum sar vek kan si ko.\nAmah hi kan Lai daan le nunphung rak uar zet asi ko nan phun dang mi pawl hawiher dan pawl a thlun thei ih a ṭul dan ih zirin a rem aw thei vivo tikah ka lungawizet. Cun, I hnoh thiam, I duhdawt thiam, I care thiam ih a can le I hnoh tukah a ngol ṭheu ih a nuam lamlam.\nNa Tlangvalpa Na Rinsan Thei Dan Ding\nTulai Leitlun Laamhla Larbik Gangnam Style Rak Thlir Duak\nLady Gaga A Laarnak San Pawl\nKum 6 Sung Luu Kholh Lo Nu In A Sam Tthat Zia A Reel\non January 3, 2013 at 9:40 am\na va tha ve. ka nupi khal hing vek ciah asi. ka lungawi\na ttha says:\non January 19, 2013 at 11:22 am\n“Ka duhnak emem cu a tanglam pawl ruangah a si.” na run ti cu ka lau dukdi lawk nan…hi….Nangan ttha na sa.Kei khal na nupi vek ka nei tum dingh ka lungawi…


Ekinn Man Khung - Chinland Today Media\nSeptember 5, 2010 7:55 pm·0 comments\nMalaysia ih ‘candy’ US in duh lo\nMalaysia Health ministry cun Kedah state ih tuahmi ‘Grape rim nei ‘candy’ (sweet) Cocon timi cu US in a ram sungih zuar a duh lo ruangah Malaysia khalah zuar a siang lo ding tiah a ti.\nCalifornia Department of Public Health (CDPH) cun Malaysia ram ih tuahmi ‘candy’ cu zohfiangnak a tuah tikah candy 1 kg ah ‘lead (suan) 0.19 mg a tel ti a hmu ih, US ram in ‘ei le in’ ih rawi thei zat an bikhiahmi cu 0.1 mg lawng a si ti a si.\nAsinan 1985 ah WHO (World Health Organization) cun 1 kg ah 2 mg tiang rawi a siang ih, Cucu Singapore cun tuni tiang a thlun. Indonesia cun 1 mg lawng a siang ih, Hongkong cun 6 mg tiang rawi a siang. Nitin lead (suan) 2 mg ei ruangah zarhkhat sungah taksa rihnak (weight) cu 0.025 mg in a kai thei ih, 300 mg tiang ei ngah lawngah milai nunnak in a tuar thei ti a si.\nPalik in nunau (12) run suak\nKan dung zarh ah Taman Bukit Permai ih um nunau pahnih kum 23 le 31 an kai ih, cuih nunau pawl hnen ihsin thuthang an ngah vekin nunau dang (12) khal run suah an si.\nPalik pawlih sim dan cun, hih nunau kum (14) ihsin (42) pawl hi Malaysia ah hnatuan tha tuan dingih kawh an si ih, umnak tha nei loin hmun dangdang ah ‘hlawhhlang le hnen um’ tuanter an si.\nHih nunau pawl hi 2010 sungih Malaysia ram ra luttu pawl an si ih, an lakah Kawlram mi an um theu an sim. Asinan, Kawlram lakah ziangvek phunhnam an si ti an sim lo.\nAir Supply Malaysia ah\nAugust 31, 2010 ah Malaysia in ‘Independence kum 53 nak’ a hman hnu ah kum 1975 ih dinthokmi ‘Air Supply’ pawl cun kum 35 an kimnak ding cu Malaysia ah concert thawn lomnak tuah an tum. November 15, 2010 ah KLCC (Kuala Lumpur Convention Center) ah concert an nei hmaisa dingih, November 16,2010 ah Penang ih Pisa Indoor Stadium ah an tuah ding, cun, November 18,2010 ah Pahang state, Kuantan ih Sukpa Indoor Stadium ah concert an tuah ding. Vocalist Graham Russel (kum 60) khal a ra thei ding ti a si. An larnak hla pawl cu: Lost in Love, All Out Of Love, The One That You Love, Even The Night Are Better, Lonely Is The Night tivek pawl an si.\n1960 ah Liverpool ih dinthokmi ‘Beatle band’ ih rhythm guiter tumtu le hlasaktu ‘John Lenon’ cu amah duhdawttu pawlin ‘a damlai ih a hmanmi ekinn’ cu sterling pound 9,500 (US$ 14,740) in an leisak riai.\nHih ekinn man hi a zuartu pawlih beiseinak hnakin 10% ih khungin an zuar ti a si.\nJohn Lenon hi 1980 ah New York khawpi ah thah a si ih, England thlanglam Berkshire ih a um lai 1969 ihsin 1971 sungih a hmanmi ekinn a si.\nEkinn tuahtu John Hancock cun kum (40) lai a rak ret tha ih, sterling pound 750 ihsin 1,000 hrawngih zuar thei tum a si.\nCompiled by Salai Biak Chawn\nMalaysia Ram Sung Thli Baal Hmun Pawl\nHnatuannak Ram Tha Lo Bik ah Chin mi Umnak Malaysia Tel


Silicone Dolls Ram Sung Ah Tazavuan Lut Thei Dingin Tawlrel - Chinland Today Media\nSilicone Dolls Ram Sung Ah Tazavuan Lut Thei Dingin Tawlrel\nDecember 7, 2016 8:31 am·0 comments\nTuih an zuar rero mi, Silicone doll pawl hi ram sung ah tazavuan lut thei dingin tawlrelnak neih a si thu, Kumudra thuthang cun a tarlang.\nHi minung lem pawl hi ram sung thleng dingin ramri ihsi kuat ih thunluh an si. Cutivek ih thil ti a si tikah Japan company thawn a pehtlaihawmi,Myanmar ram ih a zuar sawngtu pawl in cuih minung lem pawl ih man cu pek a si tiah theih a si.\n“Kannih cun tazavuan siannak/khuant pek si dingin kan duh. Ziangahtile himi hi thil ttha lo asilo, himi Silicone dolls zuar saal hi a man a tam/khung tuk tiin an rel. Cumi khal tax a tam tuk ruangah a si, cuvek pek um lo sehla man ol teih lei theih a si ding” ti’n Myanmar Doll Lover neitu, Ko Htet in a sim.\nHi Silicone Doll pawl hi innsang le kiangkap harsatnak neitu pawl in an hmang tlangpi ti a si. Tazavuan ih ram sung a luh thei a si tla ahcun cuih zuk lem pawl cu man ol tete ih lei theih an si ding. Tu hrih ahcun ram sung ih hi zuk lem kuattu pawl kom aw khawm in tazavuan lut ter thei dingin an tawlrel rero ti’n thuthang cun a ngan.\nLengdawh Nan Khin Zayar Zuknung Ah Tel Ding


Ziangtin an thei ding? - Chinland Today Media\nNovember 22, 2008 12:05 pm·0 comments\n1 Johan 4:7-21\nZokhal Pathian a duhdawtu cun a unau khal a duhdaw ve ding.\n-1 Johan 4:21\n– 1 Johan 1-5\n– Thufim 19:16-29\nKhristian mi hrekkhat cu ziangtluk Pathianmi zet an si ti fiangter duhnak ah Khristian ziaza si lozet in an um na thei dah maw?\nVeikhat ah Christian pakhat cu Hlabu sung ih hla caang a zate’n hla hruaitu in a sak lo ruangah hlabu a khup ih a hmur a boter ih khawm sung hmuahhmuah cuti’n a um. Adang pakhat lala cu mino khawmnak ah an duh zawng awnmawi tum ding timi thu ah an el aw ciamco. Cuvek in Biakinn pakhat ahcun a lai ih lamzin cu a pawlkom aw duh lo mi milian le mifarah thleidannak ah a cang.\nZumtu kan si vekin thutak parah dinghnget ding kan si thu Bible in in sim. A tlun ih thuhla pawl cu thutak thawn dokalh awmi a um lo na’n Khrih a thluntu pawl in zoh mawi lo zetin kan caangvai. Leitlun mi pawl ih in zohmi Jesuh ih duhdawtnak langter ding hnakin mahte bulpak duh daan langter kan duh sawn.\n1 Johan 4:7:21 sungih kan hmuh vekin, Pathian ih duhdawtnak cun kan ziaza thleng danglamter ding in duh. A duhdawtnak sung ahcun, midang pakhat parah lungkim lonak kan neih hmanah hmuhsuam nautat ding kan si lo.\nJesuh in a sim, “Khat le khat duhdawtnak nan neih ahcun zokhal in keimah ih dungthluntu nan si kha an lo thei ding” a ti (John 13:35). Midang in, na parah Jesuh ih duhdawtnak an hmu maw?\nKa sinak, ka tuahnak, ka ttongmi hmuah in,\nKa Bawipai’ sunlawinak ah,\nKa tuahmi ah ningzahnak um lo dingin,\nA hmin siatter hram hlah seh.\nThinkhat lungkhat ih a fehmi kawhhran cun, leitlun nehnak a nei thei.


Thlacam Gruop - Chinland Today Media\nJanuary 27, 2009 2:36 am·0 comments\nZokhal amah le amah a khaisaang awtu cu nam-thlak a si dingih tangdor tu cu khaisaan a si ding. –Luka 18:14\n– Suahlannak 16-18\n– Matthai 18:1-20\nBaibal zirnak hmun pahat in pakhat le pakhat thlacam sak awk ding caan ah phunruk nauhak nu Anna in hiti’n thla a cam. “Vancung ih um kan pa, Tonya hi tlangval lawnglawng ruat lo dingin zaangfahte’n bawm aw.” Tonya khal in hniphah in, “Anna hi tlawng ah midang hnaihnok lo dingin run bawm aw,” a ti. Talia in, “Bawipa Tonya hi a nu ih thusim lung dingin, eel ttohttoh lo dingin run bawm aw,” a ti.\nAn ttulmi Pathian hnen ih dil hnak in midang hmai ah an rualpi dik lonak phorh in an capoh aw a bang. Pathian hnen ih thu kan simmi hi thupizet ih ruat a ttul zia an hotu in raalrinnak a pek hngai.\nKanmah ih mawhnak hngilh tahrat in midang ih mawhnak thlacamnak ih kan tarlang a si ahcun Jesuh ih simmi tahtthimnak sung ih Farasi pa vek kan si ding. “Maw Bawipa kei cu midang vekin ka duhham lo, thuphan ka per lo ih taangttawm sualnak tla ka tuah lo, siahkhongtu vek ka si lo,” a ti (Luka 18:11). Asinain kannih cu thla kan cam tikah ngaithiam le zaangfah a diltu misualpa vekih thlacam ding kan si (c. 13).\nKan thlacamnak cu midang ih dik lonak cazin tuah si lo dingin raalring uhsi! Pathian ih duhzawng thlacamnak cu kan thinlung sualnak mahte tangdornak thinlung thawn hliakhlainak ihsin a ra suakmi a si.\nBawipa Thlacam daan dik in zirh aw,\nNa lamzin ah in hruai aw;\nNa tleunak thiang sungah tangdor tein kan kuun,\nBawipa thlacam daan in zirh aw.\nThlacamnak saangbik cu thinlung tangdornak thukzet ihsin a ra.


North Korea In Ukraine Buainak Ih Hrampi Cu US A Ti, China In North Korea Thawn Hnaṭuan Tlang Dingin A Sawm – Meifar\nRussia in Ukraine ram ava kap ciamco cu Ukraine ram a kap lo, Ukraine ramsung ih phumaw thup US le a hnaṭuanpi ram pawl a kap tin mithiam pawlin an rel. Ukraine ramsung ih um State pahnih Donetsk le Luhansk hi Russia milesa an si ih Ukraine ram uknak an duh lo, kum reipi sung Russia milesa kan si tin tapung an tho.\nHimi State pahnih hi Ukraine in kum reipi sung arak kap rero zo, Ukraine ih ralthuam, meithal pawl cu ramdang pawl ih bawmmi a si. Russia in kap nawn lo dingin le ramdang pawlin Ukraine hi bawm nawn lo dingin ca a kuat nan ziangah an rak siarlo.\nCumi ihsin buainak a thok, Russia ram cu a supaw thei nawn lo ruangah Ukraine ramsung ah ava lut ih Donetsk le Luhansk State pahnih cu zalennak a phuangsak, cumi hnuah Ukraine ram pumpi ih lak thluh lawlaw a tum.\nHimi an buainak thuhla cu North Korea in, “Ukraine ramsung buainak ih a hrampi cu US le a hnaṭuanpi pawl an si. Russia ih dilnak nan cohlang lo ruangah a si. US, thazang na nei nawn lo asilen na tuar ding” a ti.\nCutik laiah China President Xi Jinping in North Korea hnenah ca a kuat ih ‘thilthar tuah ding ka nei ih ra telve aw” tin ca a kuat. A thilthar tuah tummi cu ziang a si ti an pholang lo, Kim Jong Un khalin Beijing Winter Olympics Games thuhla ah lawmpinak ca arak kuat zo.\nPutin In A Kuthnuai Nuclear Hmetpuaktu Pawl Cu Ralring Cia Thepthep Dingin Thu A Pe


Bo Xilai Damsung Thawngthlak - Chinland Today Media\nBo Xilai Damsung Thawngthlak\nSeptember 23, 2013 1:54 am·0 comments\nTuluk ramih ramthuhla mithiamsang Bo Xilai cu thuneihnak a si lo zawngih hmannak thu, sumpai a si lo zawngih hmannak thu le depdetnak thu pawl thawn mawh a nei ti a fiang ruangah Tuluk ram mipi thutrhennak hmunpi pakhat ihsin amah cu damsung thawngtla dingin an relcat.\nJinan mipi thutrhennak hmunpi ihsin Zarhpi ni ahkhan atu vekin thu an trhencat sak ih hih thubuaihnok hi tuih kum hra sungih Tuluk ramih a zohthup bikmi ramthuhla thuhnokhnai pawl lakih pakhat a si. Tuluk ram daan ah tuih hlan kum hra sung an rak hman keelmi ngaidam dilnak ca a thunlut thei timi vekin Bo Xilai in hih thutrhencatnak parah ngaidamdilnak ca a thunlut thei ding.\nAsinain thutrhennak hmunpi ih relcatmi vek asile Bo Xilai ih damsung ramthuhla tel theinak kham a si ih hi hin veikhat lai ih a rak langsar zetmi Bo Xilai ih ramthuhla mithiam sinak cu fekzet in a tawpter a si. Asinain American dollar million 3 man Bo Xilai ih neihnak thilri pawl cu laaksak dingin thutrhennak hmunpi cun a relcat.\nKum 64 ruun politburo sungtel hlun Bo Xilai cu kan dung thla ahkhan thu an suhnak hmun an napi in a el ve. Palhnak a tuah mi cu a el lo nain thutrhennak hmunpi ih an puhmawh mi thuhla tam nawn cu a el ve.\nBawhlung Lek Thiam Hminthang C Ronaldo In Thluak Natnak Tuartu Naute Opration Tuahnak Hrang A Kedam, T.Shirt Le Paisa Hlu\nLao Vanzam Tla, Humhual Tlangbawi Le Mi 21 Thi


Pathian zangfahnak ah thanglian dingin - Hre Mang\nPathian zangfahnak ah thanglian dingin\nZangfahnak ah tthanglian dingin\nDuhdawtnak: Midang hnen ihsin mai hlawknak, hminthatnak, hawl na tum maw, midang hrang tthatnak le zumnak le duhdawtnak in an tthansoh thei nak ding hrangah duhsak nak taktak na lungsungah ihsin a luang suak maw? Na neihmi le theih mi pawl kha a hlawkpi tu ding pawl hrangah siangzet le phurzet in thinlung hlawptlonak thawn pek ding na man cia ringring maw?\nThlarau luahkhat: Hruaitu cu ziangtik lai khalah Thlarau ih luahkhat mi asi a tul. Na nitin nun khawruahdan, na ttongkam, le tuahnak cangvaihnak pawl kha Thlarau Thianghlim thununnak hnuai ihsin a si maw, na tisa sinak in na nung ti na thei aw aw maw? Thinhengnak, eltainak, zuam awknak, lungawi lonak, lamtang tuahnak, thleidannak, tvp, tisa mizia in a rah suak mi pawlin na nun a lo thunun maw, Pathian Thlarau thunun nak hnuai ah na tuhlut aw aw maw?\nHuham/Cahnak: Thinlung ah rinsanmi huham cahnak khuitawk ah na hngat awaw? Milai cahnak, Pathian cahnak, hotu, sinak, dinhmun? Na nitin nun ah a tlengmi kawhhran ah siseh lenglam ah siseh Pathian kutcak langmi na hmu/tawng maw?\n2) Tuahnak ih lungthlitum tawp: Nitin na tuah mi pawl, kawhhran, insang, le hnatuannak ah siseh na tuah mi pawl kha ziangruangah ziangtluk ttha in na tuah/ttuan? Na tuah mi ziangkim hin Pathian hmin a sunlawih maw? Nangmah le nangmah porh awknak, ei in hawlnak fangfang asi maw? Ziangin na tuah mi alo tuah ter?\nKa khawruahnak ah ziangkim ka tuah mi hi mi tampoh le langhngan poh le a ttha ti ah ka ruat maw? Thuken dinpi nak hnakin mi zapi ti lungawi tum in ka cangvai maw?\n4. Mipi: Mipi/midang duhnak hi a thupi sawn le ret in tuanvo neihmi hlei ah a tulmi ah pum ka pe aw thei maw? Mai duhnak le mi lak ih lar duh ruangah el awknak ka suah ter maw, mipi duhnak ka rian sawn asi? Midang mawhsiatnak thinling ka nei maw, an ttulmi tuan dingin ka pe aw sawn?\n5. Daihnak: Ka kiang um pawlin ka mithmai, cangvaihdan le lungput an hmuh tikah ttihnak le huphurhnak an neih phah maw, ikfik nak le hngir tteu phah in ka cangvai maw? Ka kiangkap um pawlin daihnak le hnangam zetin an cangvai maw?\n6. Tisa mizia theihfiangnak:\nTisa mizia ih mi ho/uk duhnak thinlung thawn hruaitu si duhnak cu midang par ah thuneih duhnak, mi uk duhnak, midang thawn zuam awknak thinlung thawn cangvaihnak in a langter. Na thinlung sing ihsin a puaksuak mi duhnak pawl lak ihsin tisa le thlarau ih rahsuak mi duhnak pawl na thleidang thiam maw?\n7. Pathian kawhnak: Hruaitu cun Pathian kawhhnak fiang zetin a theih a tul; ziangtin Pathian in a lo ko? Ziang tuah dingin a tu na umnak ah na um? Ziangtin Pathian in tui na dinhmun ah a lo thlen ter?\n8. Mizia: Hruaitu sinak ah a thupi bik pakhat cu tangdawrnak asi; midang in tangdawr zetin an lo hmu/thei maw? Midang in mai hmakhua sial, mai hrang cang-ai khawrh in an lo hmu maw? Midang hnakin thlarau mi sawn vekin na thei aw aw maw, midang hnen ihsin zir ding ka nei ringring asi ti na thei aw aw maw?\n9. Sunmang: Hruaitu cun sunmang fiangzet Pathian hnen ihsin a neih a tul; khui tawk ah ka feh ding ti fiangzet in na thei maw? Sunmangttha cun midang a hip vivo.\n10. Fimnak : Hruaitu cun Pathian hnen ihsin ngah mi fimnak a ttul, cui fimnak cu thuthluk (decision) tuah nak, thleng ttulmi thlengnak, le mawhphurhnak ttuansuaknak hrangah hmang in langter ding asi.\n11. Zumnak:.Hruaitu cun harsatnak, dodal tu, sawisel tu le relse tu lakah mah le mah porh awknak tel loin zumnak in a ke a kar ngam a ttul.\n12. Mawhphurnak: Thil a fehsual mi ah siseh tuah ttulmi a thlen tikah mawhphurnak na la maw, midang mipi tthatnak hrang mawhphurnak na la ngam maw?


Vancung Daan pawl - Chinland Today Media\nJanuary 5, 2010 11:25 pm·0 comments\nKeimah Bawipa in sun le zaan thawn thukamnak ka tuah ih lei le van an umzia uktu dingah daan khal ka tuah a si. Hih thil pawl a tuahtu ka si vekin Jakob ih tesinfa pawl le i riantu David thawn ka tuahmi thukamnak cu ka hmunter ding. – Jeremiah 33:25-26\n– Seemtirnak 16-17\n– Matthai 5:27-48\nVenus, Jupiter le thlapi an ton-awk caan hmuh na duh le na Nithlasiar parah hminsin aw. November 18, 2052 ah zaan khawthim sung van ih hmun fiakte ah tong aw khawm in na hmu hngai ding. December 1, 2008 ah an tong aw zo ih kan hmai kum 40 ah an tong khawm aw saal ding.\nHi tivek ih sim cia theih a simi van arsi pawl ih thuhla, Halley ih arsi mei nei July 28, 2061 ah a lang saal ding tivek pawl hin tlolakpi hi remcangzet in a um ti a fiangter. Tlolak sungih cawlcangnak pawl hi semrem dingih uknak daan um lo sehla zianghman sim cia theih a si lo ding.\nTlolak sungih daan pawl hi ruat cianak um loin amahte cang hruakmi an si maw? Himi pawl ah thiltitu Pathian ih kut kan hmu thei maw? Jeremiah 33:25-26 zoh hnik aw. Pathian cu lei le van uknak daan pawl tuahtu a si vekin a minung pawl hnenih a thukammi khal a kimter ding zia Science thawn a pehparmi thil pawl tahtthim in a sim.\nSeemtirnak ihsin tuih ni tiang pehzom in Pathian ih daan pawl in tlolakpi a uk ruangah thil cang dingmi pawl cu mangbangza in sim cia theih an si. Na Nithlasiarnak parah hminsin awla Pathian ih a thlengh aw lomi uknak in na mang a lo bangter ding.\nMaw Bawipa, khuaruahhar na thil tuahmi ah ka mang a bang. Nang cu a thlengh aw dah lomi a maksak le mangbangza Pathian na si. Na kut sungah ka nunnak ka ret vekin, rintlak mi si dingin ka lo hngauhsan ding. Amen.\nKhuaruahhar sersiammi pawl in Pathian ih hnattuan an langter.


Japan Cun A Ram Tuah Tlangleng Cangkang Khan Thar Cu Myanmar Hrang Dingah Kuat – Vapual Auaw\nAugust 22, 2020 vapual auaw Ramsung Thuthang 0\nCovid 19 donak hrang dollar tamzetin Myanmar ram bawm zotu Japan cun a ram tuah tlangleng khan cangkang cu Myanmar hrang dingah a kuat fel zo thu a tarlang.\nDiesel Electric Multiple Unit (DEMU) tlangleng cangkang cu Yangon le Mandlay karlak tlangleng zin ih tlan ding a si ih August 21 ah Japan cun a ram in Myanmar ah a kuat fel. Japan ih kuatmi tlangleng khan thar cu ramdang tlangleng bangin cangkang le sanman a si ih hahdam zetin Yangon le Mandalay karlak ah tlangleng in feh a theih thlang ding.\nJapan in tlangleng inn khan Myanmar hrang a kuatmi pawl cu lawng in phurh a si ih Myanmar a thlen veten ziangkim buaipi cih ding a si. Ziangtikin himi tlangleng inn khat thar a tlan thok ding , to man teh a kel sipei maw timi cu than a si hrih lo ih mipi hngahhlap zetmi a si.\nHimi tlunah Germany khalin Myanmar a bom ding thu theih a si ih yuro 31.5mllion tluk Myanmar a kuat ding tiah ramdang vuanci in mipi simtheihnak a nei. Himi bomnak sungin yuro 18m cu khawte pawl ṭhansohnak ding ,fimzirnak ding le ṭulsammi dang hrang hman tum a si ih yuro 13.5m cu cet thilri, bulpak ṭhansohnak, meisa hrang le sumpai hawlnak ih ṭhansohnak hrang pawlah hman a si thu mipi theihter a si. ( Myanmar News Journal )


A Awn Mi Sangka | VCTH\nA Awn Mi Sangka\nHome » Cahram » A Awn Mi Sangka\nBy vcth on July 9, 2013.\nRobert Lee ih “The Old door” sirhsan ih ngan mi:\nA inn hmaiih sangka cu ong tik le khar tikah a tet nasa, cuhleiah ‘cuicui’ tin a awn ringring bet. Sangka Patta tla a tlap, thir-ek a kai ṭheh zo. A sangka tlang zanthing pawl tla a hlun, an tar nasa zo. Cuti a si ruangah sangka cu on, khar tinten a awn ringringnak a si.\nOn duh tikah ban tha thawn nasa nawn in on a ṭul. Cuhman ah kau zet ih on theih a silo. Amah mi pakhat lut, suak theinak fang lawng a si. A khar sal tik khal ah a harsa nasa. Hih sangka hi hiti a sinak a rei phah thlang.\nZaankhat cu a lennak ihsin a tlung. A keel vekin a sangka cu tha thawn nasa zetin a ong. A ruahnak hnakin a on a rak ol tuk ih a tluk riangri. A mang a bang. A tet, on a harsa zet ringring mi sangka ziangtin ol ai ten on a thei, a khuaruah a har. A ngaingai ahcun a um lo sungah a inntek pa in a rak rem sak mi a si.\nCutikah a thin a heng. Amah cu har zet ih on a ṭul mi sangka kha a zongsang zo, tet nawn ten tha hmang phah in on kha a kelleh zo. Curuangah a sangka ol ten on theih, khar theih mi parah a lungawi lo. A thar ih rem kha a lungkim lo.\nA ca hi siar bet lo in thu ka ruat lawk. Sangka sia rem sak mi hi a ṭha lo maw? A hlan ah har zetin on/khar ṭul mi a tu cu ol ten a ong thei mi hi a ṭha sawn lo maw? Ziangruangah a lungawi lo? A lungkim lo?\nHimi ah cangan tu pa ih thu ruat daan hi kan ruat a ṭul thlang.\nA ca ngan mi ka siar bet ih……….\nA lungawi lo vek a cang mi hi thil thar a duh lo ruangah a si pei maw tin amah le amah tla a sut aw. Leilungpi ah mi phun pa 2 an um- cumi pawl cu- thil thar a duh mi le thil thar duh lo mi tin an um thu kha a sim. Minung kan zaten a caancaan ah a thar kan duh ih, a caancaan le a hlun kan duh caan a um. A caancaan ah a thar le a hlun voikhat ah kan duh caan tla a um timi tla a ngan.\nCangan tu pa in a thar hmuahhmuah ka duh lo timi cu a si theilo. ‘President pa ih Pursunnak Policy thar ka duh ko. Jerusalem Khua Thar din thu ka lungawi. Kum Thar tla lungawi zet in ton ka duh. Nunnak thar (new life) timi tla ka duh ko.’\n‘Cuvek thotho in a thar lawng a duh mi khal ka si ve cuang lo. Ka nauhak lai kan khua ih lamzin pawl hi ka ngai zet, pi 100 kau mi lamzin pi, a tettawh zetmi zin hi ka duh lo. Asinan, keimah le keimah thusutnak pakhat ka tuah. Pi 100 lamzin pi ka duh lo mi le khua hlan lamzin te ka ngai mi hi ka thinlung taktak a si maw????’\nKhuahlan lai lamzin te a ngai mi hi a thinlung taktak a silo. A ngai mi hi nikhua ṭha lai, feh nuam lai fang caan lawng a siih nikhua sia caan, ruah sur caan lamzin ciarbek pawl cu a duh lo, a ngai lo.\nMinung kan nunnak ah tla Robert ih sangka vekin kan si ṭheu. Rober ih cahram te cu— minung pawl ih nun psychology/thinlung ruahnak kha a lang ter duh mi a si.\nA tu cu— sangka ol te on thei mi parah a lungawi, a lungkim thlang.


Biden nih:Teinak a hmuh ah cun’China nih teinak a hmuh siko lai hi thinphang siko. – Onlinenungak\nBiden nih:Teinak a hmuh ah cun’China nih teinak a hmuh siko lai hi thinphang siko.\nBiden in nehnak a co asile, China in nehnak a co. Trump in nehnak a co asile, Leitlun in nehnak a co.”\n(If Biden Win , China Win. Donald J. Trump Win, World Win.)\nHihi US hrilawknak thuhla ah Myanmar mi pawlih comment pek tambik mi ti a si.American hrilawknak le Myanmar hrilawknak hi ni 5 lawng a karlak a hlaaw. Curuangah Biden le Trump ih zuamawknak le Suh Kyi in a tohkham kel a co sal ding hi leilungpi hrang thinlunglutza a si.\nHivek dinhmun a sinak cu American le Myanmar thuhla ah China a hrawlhawk veve ruangah a si. US ah Biden in nehnak a co asile US-China policy a danglam thluh sal dingih China hi a puarthau a luar sinsin dingah ruah a si.\nCuvekin Myanmar ah Suh Kyi in a tohkham kel a luah thei lo a si ahcun Myanmar hi China sal ah a lut thuk sinsin dingih ruah a si ve.\nZiangahtile, Myanmar hin China sal sinak ihsin suah zalen a tum laifang a siih US le India lam thawn pehtlaihnak nei tha dingih a zuam rero laifang a si. NLD in amah ten cozah a tuah thei lo hmanah tlangparmi party pawl thawn komaw in cozah a tuah dingih, Suh Kyi in a dinhmun kel a luah thei ding hi Myanmar ram China policy ihsin a talsuah theinak ding lamzin pakhat a si hrih.


Siizung Hnaṭuantu In Mithi Ruak 100 Hrawng A Pawngsual – Meifar\nEngland, Tunbridge Wells Hospital sungih meisa tuahtu (electrician) in morgues sungih an ret ṭhami mithi ruak 100 hrawng arak pawngsual zo. A pawngsualmi mithi ruak nauhak bik cu kum 9 mi a si ih upabik cu kum 100 mi a si.\nKum 67 mi David Fuller cu nupi neilai a si ih innsang khal anei, cuti cingin mithi ruak arak sualpi ṭheu. An innsang le an vengsung ahcun mitha zet a si. Sinak mizia pahnih nei minung a si, vengsung ahcun miṭha zet a si nan mithi ruak lakah cun thlahrang vek a si. Siizung ih a hnaṭuannak khal a rei tuk zo ruangah an ṭihzah in an upat zetmi a si ih mithi ruak an retnak khan sungah cun a duh tiktik caan ah a lut thei.\nṬhenkhat mithi ruak cu vei tampi arak sualpi man, ṭhenkhat cu an nulepa in an va ṭah ciamco ih an tlung veten arak sualpi. Lusun innsang pawlin mithi ruak umdan a diklo an ti ṭheu ruangah an zingzoi vivo cu pawngsual an si thu an theisuak.\nAn hmuhmi mipa tii DNA fehtlangin an zingzoi ih David Fuller cu an kai, an kaih tik khalah zianghman theilo bangin daiten arak um. An innsung lam an va zohdik ih mithi ruak a pawngsualmi pawl ih hmin le thuhla cipciar cu a cabu te sungah arak ngankhum thluh mi an hmu. A ngankhum mi cu mithi ruak 80 a si nan cu aiin a tam ding ti an zum.\nKum 30 sungah vei tampi thilsual a tuah ding ti an zum ruangah a sulhnu pawl an zingzoi rero lai. Mithi ruak a pawngsual lawng siloin kum 30 liamzo ah nunau pahnih arak that zo ti khal DNA fehtlang in an theisuak. 1987 kum ah fala Wendy Knell le Caroline Pierce cu arak that ih a sualpi, an thih hnuah a pawngsual ih a zawnsan si ding ti an zum.\nWendy Knell le Caroline Pierce thattu cu palik pawlin kum 30 lenglo an rak hawl rero nan an hmu thei lo, asinan mithi ruak pawngsualtu an kaih hnu ihsin ziangkim an pehtlaih aw thluh ti an theisuak ih a phuntawk hremnak pe dingin an tawlrel rero lai.\nA pawngsualmi mithi ruak pakhat ih nu in “Nunau pawngsualmi pawlin au-aw an nei thluh, ka fanu khalin au-aw anei ve. Ka fanu hrangah ka ausuak ding” a ti. Arak thatmi Wendy Knell le Caroline Pierce tei innsang pawl khal palik le ṭuanvo neitu pawlin tualthattu cu an hawl hmu thei lo nan beidong loin kum 30 lenglo an rak zingzoi rero. An innsang pawlin “Tualthattu an kai ngah zo ti in sim thei cu kan lau tuk. Himi ni a thleng ding ti cu kan rak ruat thei nawn lo” an ti.\nA Fanu Ih Tlangval A That, Mi Ṭhenkhat In A Mawh Lo, Pacangṭha Sawn A Si An Ti


NEWS UPDATE KALAYMYO KHAWPI DIN HMUN – Thechinlandtoday\nNEWS UPDATE KALAYMYO KHAWPI DIN HMUN\nadmin July 21, 2021 Leave a Comment on NEWS UPDATE KALAYMYO KHAWPI DIN HMUN\nZohthim tlak leh pawrh tlak zet mi ram leh miphun duhdawtih Covid-19 lakih tha petu bawmnak beisei nei lo zumtu pawlih thla camnak lawng beiseitu, Chin Pawlpi Kalaymyo Volunteers pawlih auaw.\nBawmnak beisei in zohman pumpeaw kan um lo, Kan mi le sa ruat in si kan titheitawk kan suah, Nan thlazacamnak hi kan beisei, Mipi riantu volunteers pawlih auaw, Chin Pawlpi Kalaymyo Volunteers, Pathian in lo kilhimin thlasuahnak lo pek hai seh.\nTuizing Kalay Khawpi dinhmun , Tuizing zinglam 4am ihsin Kalay Khawpi ah Oxygen bur Thun dingin mipi tamtak cu oxygen thunnak hmaiah an rak hngak ṭhepṭhep zo ti a si. Zing 4am ah oxygen thunnak Hmai ih a tlartlar in an retmi oxygen bur ih bur 200 lai a si.\nRam tinkim um mi pawl bawmnak thawn an lei mi Oxygen thunnak cetpi hi nikhat ah liter40 tlem oxygen bur 30 in 40 tiang Thun a theih ih,Tuisun July ni,21 ihsin Dengyin siizung ah bur thum an pek dingih cu lo hmuahhmuah cu a ṭultukmi pawl hrang ah Thun sak ringring an si ding.\nKalay Khawpi, Ralkap in daan lo in Myanmar ram uknak a lak ni ihsin Tuisun ni (163)kim tiang nikhat te hman cawl lo rorin lamzawn Duhporhnak nei ringring tu Kalay mipi pawl. #Zalen\nZei Ruangah Chinmi Pathian Rian Tuan Tu Tam Pi Kan Thih Nak Aruang By Evan Tluang Lian →\n← PDF-KALA-IN TAHAN KAHAWKNAK THU SUAH, MILITARY COUNCIL HNUAIIH HNA TUAN MI TING 12 AN CAWL


Dawnkhamtu A Um Nawn Lo - Chinland Today Media\nDecember 25, 2012 1:13 am·0 comments\nBible Siar Ding: Hebru 2:5-10\nMinung tampi in Pathian sunlawinak an co thei venak dingah ziangzongza a tuahtu le a nungtertu Pathian in harsat tuarnak sungin Jesuh kha mi famkim ih a tuah cu a dikmi a si.\n– Hebru 2:10\nSungtel sinak ding hril hi, a nasazet mibur a si khal ah, khawte lam mibur a si khal ah thinlung sungah a danglam hleiceter theizet. Zo cio khal in a tthabik mibur (group) pakhat ih sungtel si ding cu kan phur cio.\nKhrih ih dungthluntu hrekkhat pawl cun Pathian in a tthabik mibur sungih tel dingah in duhsak ti vekin an cangvai. Kawhhran ih ra lengtu a lenglam mi pawl in kawhhran ih thuthup pawl zianghman thei lo vekin an ruat. Christian pawl in kawhhran sungih kan hmanmi ttongfang pawl hi kan sungih a tel ve hrih lotu mi hrekkhat hrangah vaivuannak a suahpi thei. Kawhhran sungtel ih kan cohlan hnu ah zumtu thar pawl cu rinnak ih nung thiamtu si dingin simzirh le kaihhruai an ttul.\nJesuh in thinglamtah parih thihnak a tuar cu mibur tthabik dinsuah ding tumtah in a si lo. Amah cu leilung runtu bawi a si (John 4:42). Thinglamtah parih a tuarnak in “mi zakip hrangah thihnak a tuar ih” minung tampi kha a sunlawinak sungah a hruailut thei a si (Heb. 2:9, 10).\nKan hmuitin cu mi pawl kan hnen tel thei lo dingih dawisuak khi a si lo. Kan tumtahmi cu kan tithei tawk mi tampi Bawipa thawn pehtlaihnak neihter ding khi a si sawn. Pathian in innsang tumpi a hawl rero a si.\nBawipa, midang pawl Na hnen thleng thei lo ko a dawnkhamtu si lo dingin in bawm hram aw.\nMi tampi Khrih hnen pan thei lo dingin dawnkhamtu ka si pang maw? Tuni ah cuih dawnkhamtu cu ziangti’n ka hloter pei?\nA Peng-aw Vingvomi Sualnak


Brazil Ramkhel Hminthang 2 Cu Sualawknak In An Thubuai An Cinfel – Meifar\nBrazil Ramkhel Hminthang 2 Cu Sualawknak In An Thubuai An Cinfel\nDecember 15, 2021 admin Leitlun 0\nBrazil ramkhel hminthang pahnih cu an karlakah remawk lonak, thubuai phunphun aum ruangah an thubuai pawl cu sualawknak in an cinfel. A nehtu in an ramkhel thubuai khalah nehnak a co ding tin an lungkim tlang ih an sualaw vutvo.\nKum 39 mi Simao Peixoto cu Borba ramsung hruaitu a si, an ram thurawm petu hlun Erineu Alvas Da Silva (kum 45) thawn an remaw lo zet. Erineu Alvas Da Silva in a soisel ringring ih “Miaa pa” tin tla a ko, Erineu Alvas Da Silva in an karlak ih thubuai pawl cu sualawknak ih cinfel dingin a ngir hmaisa.\nSimao Peixoto in reilote hnuah a cohlang ih “Lamzin ih misual ṭheu ka si lo, kei cu Borba ram hruaitu ka si. Asinan sualawk a duh a si ahcun ka man ringring, nehtu ka rak si ringring” tin online parah a tarlang. An sualawknak cu MAA daan le dun vekin an sualaw, thongawk, sitawk le buanawk pawl a ngah thluh.\nA zoh man cu ticket pakhat ah $100 in an zuar, an sualaw taktak cu an nehtawk aw zet ih mipi khal an rak au dumdo. A thok lam ahcun Simao Peixoto in a neh lo lawk, asinan round 3-nak ah Simao Peixoto in a buantlu ih nehnak a co.\nRalhrang Pawlin Khuasung Mi Pakhat A Nunglai In An Urthat\nA Rualpa A Runnak Ah A Thi


Pathian Ih Kutsuak Tthabik - Chinland Today Media\nJuly 10, 2009 9:33 pm·0 comments\nPathian in kan ttuan ding hrangih a rak timtuah ciami hnattuan ttha ttuantu dingah Khrih Jesuh sungin kannih cu siam tharmi kan si. – Efesa 2:10\nGrand Rapids ih khuahlan kut thilthiam pawl hmuhnak innpi ah thil phun 5,000 lenglo a um. Siihnih zuksuai, thlazuk (photo) 3,500; pungsan suaimi 1,000, zuksuaimi le kut ih salhmi mizuk 700 pawl an um. Cuih innpi ka ruah tikah Pathian ih kut thilthiam retnak innpi thu ka ruat.\nPathian cu zuksuai thiamzet mi a si ih a sersiammi pawl hi mangbangza an si. Asinan cumi cu a hnattuan tumbik a si lo. Pathian ih hnattuanmi lakah a tumbikmi cu in rundamnak hi a si. Sualnak ruangih mithi kan silai ah A Fapa neihsun Jesuh Khrih thawngin in nungter (Efesa 2:1,5).\nPaul in, “Kannih cu Pathian ih sersiam mi kan si,” (c. 10) a ti. Greek ttong a simi cuih ttongfang ih a sawhmi cu ‘biazai’ ‘kut thilthiamnak ih tuahmi’ ti a si. Pathian ih kut thilthiam retnak innpi cu kawhhran a si ih mangbangza a kutsuak minung tampi kan um.\nPaul in Pathian ih kutsuak kan si vekin thil ttha tuah in Pathian ih duhdawtnak langter dingin in forh. Jesuh in, “Hih thil ttha nan tuahmi ruangah mi in van ih nan Pa an thangtthat ding,” (Matt. 5:16) a ti.\nPathian ih rundamnak le zaangfahnak cu thil ttha kan tuahmi in langter in khawthim sungih um pawl a duhdawtnak khawtleu ah hruaiter in duh.\nI ruuntu cu hla in ka thangtthat,\nA thiisen in i lei;\nCross parah i ngaithiamnak a khen,\nKa leiba a kuan ih luatnak i pek.\nNunnak ih tettikhan theitu cu tettikhan tthabik a si.


Chin New Year – 15, Singapore Hmang Dingin Chin Arsi Pawl An Thleng Fel Ta! - Chinland Today Media\nSeptember 18, 2015 4:06 pm·0 comments\nFred, Makim, Jamie, Dika\nChin New Year – 15, Singapore ih tuah ding mi hmang dingin Myanmar rampi hlasak thiam Chin mi arsi pathum pawl cu Singapore khawpi an thleng zo. September 20, 2015 ah SCCCI Hall ah sunglawi zet in Chin New Year – 15 hi hman an tum.\nKum tinte in Singpore thleng Chin mi pawl in Chin New Year hi hlunghlai zet le sunlawih zet in October thlacem zarh netabik kiangkap hrawngah an rak hmang theu. Tuikum an hmannak ding khalah Lailaam, Lai thuam mawi hmuhnak, thiam thil hmuhnak pawl le zaihla awihnak pawl in caan hman an tum sal. Himi densan in cangan zuamawknak khal tuah a si ding tiah thu kan dong.\nChin New Year -15, Singapore ih hmang dingin Myanmar rampi huap ih theih lar mi, Chin Arsi pawl an siih, Myanmar Girl ihsin Mai Ma Kim, Myamar hla zuamawknak sangbik a simi “Einmet Sungya” Season 7, ih pakhatnak ngahtu Salai Dika, panihnak le mpi duh cobik lawman ngahtu Salai Fred pawl an si. An mah lawng silo in Iron Cross Band hotu le an guitar tumtu Chit San Maung tei’ nupa khal in tuikum Chin New Year hi an tel pi ve ding.\nTuisun Singapore an thlengih zanlam ah studio an lut cih. Concert ah inntek pawlkom sungin mi pathum khalin hlasak an bawm ve dingih cupawl le music committee hrekkhat pawl thawn an luttlang. Chit San Maung cu zing khawm lawng a tel man dingih khawm lai ih caan hmang dingin a hranten caan pek a si.\nTuitum Chin Arsi pawl hi Mai Jamie Eng Te ih sponsor mi ihsin feh an si. “Kan Laimi awtha zetzet hlasak thiam tamzet pawl cawisannak ah le, Singapore ih um Chin mi hnatuan pawl lungawi zet ih kan puai anhmannak ihsin an rualpi pawl an kom theinak ding duhsaknak thawn a siih an rualpi an komnawk ihsin Biak inn lamkhal an pan vivo ih Chin mi thawn an naihniam awk thei nak ding khal ka ruahsan” tiin Mai Jamie cun a sim.#\nSingapore Ih Chin Kum Thar Ah Kawlram Huap Hlasak Pawl Le Chit San Maung Tel Ding


Power Metal | VCTH\nHome » Awnmawi » Power Metal\nBy vcth on November 29, 2013.\nPower metal timi cu heavy metal music style a si ih traditional metal le speed metal pahnih komkhawm sinak nei mi a rak si. Cubet ah, sau ngaimi context thawn a si cih. Hih term thawhkehnak cu Pantera album ih Power Metal in a si. Langter duhmi danglamnak pahnih a nei, sinan a bangaw mi style an si lala fawn; cumi cu: hmaisabik lam hmuhtu le an rak hmangnak North America ah a si ih speed metal thawn an bang nan a nih hi aw-rit/sah sawn mi a rak si. Nehhnu deuh ahcun Europe ram( ahleice in Germany, Italy, Scandinavia) pawl ah theihlar takin hmunhma a rak lak ve.\nCubetah, Brazil le Japan (khuahlan Visual Kei band pawl) mallai zangkhai deuh mi band an si ih, annih hi melodic- aw le keyboard pawl hi an hmang leuhleuh cu a rak si.Hih metal nih a thupit ter mi cu clean, melodic, high-pitched vocals, double bass drumming le melodic lead guitar pawl hi an si. Rhythm guitar cun straight power chord progressions kha a langter. Power metal ih a lam mi hruaidaan cu a ṭhalam, nun hnangamnak lam, a rak ngaitu pawl hrangah hnangamnak le ralṭhatnak peksuak thei ding kha an hmuitin cu a si. Helloween, Dio, Blind Guardian, le HammerFall pawl cu hih metal ih zohcih ding mi pawl an si.\nPower metal: Tawi famkim ten simfiangnak:\nStylistic origins: NWOBHM, speed metal, heavy metal\nCultural origins: 1980 vl, Germany\nTypical instruments: Vocals-electric guitar-bass-drums-keyboard\nMainstream popularity: Europe, Japan, South America le Norh America ah hmunhma a lak, Asia ah cu larlo.


Covid nat suannak ruangah Philippines ramih biakinn thenkhat khar April 28, 2021 | Radio Veritas Asia\nCovid nat suannak ruangah Philippines ramih biakinn thenkhat khar April 28, 2021\nCovid nat suannak ruangah Philippines ramih biakinn thenkhat khar\nCatholic Siangbawi thenkhat Missa raithawinak tuah phah in covid natsuan an tuar ruangah Philippines ram, Mindanao hmun ih Catholic biakinn 6 reilote sugn an khar. A tlun hmun ih Archbishop Canbanton in biakinn pawl khar dingah Siangbawi pawl le kawhhran mipi pawl hnenah biakinn 6 cu April 28 ihsin May 7 tiang ni 10 sung khar dingah April 27 ah thuthan an suah.\nCovid nat hrik a tam biknak Manila khuapi thawn a hla mi a tuvek hmun ah covid natsuannak cu tih phan ding a um thu Bishop in a sim. Siangbawi Quarantine 14 a luh sungah Kohhran mipi pawl khal covid nat hrik check fel nak an tuah ding ih biakinn khal sii an kap ding tiin an sim.\nA tu ah cun Mindanao hmun cu nikhat ah mi 9 hrawng natuan an tuar thu le April 27 tiang mi 441 hrawng nat suan an tuar thu, a tuvek dinhmun hrangah Kohhran mipi pawl ih theih thiam pi nak an ngah ih natsuan a tuar tu pawl hrang thla cam ding khalah Archbishop Canbantan in a sim. Himi thuthang cu UCA thuthang ihsin kan don mi a si.


Hello! Chinland (9) - Chinland Today Media\nDecember 17, 2012 3:02 am·4 comments\nHakha ihsin zingpit ah motor thawn kan pok ih, Falam cu zinglam nazi pakua hrawngah kan thleng thei. Ka rualpi Khaw Tin Luai le Lal Din Pui in motor colhnak ah in rak hmuak ti ka hmu cu ka hna a ngam hlunhlo.\nThaithawh kan ei khawh in Falam minopawl in Lailun feh in ra sawm; an zaten paruk an si: Saya Benjamin, Khaw Tin Luai, Lal Din Pui, Lin Lin, Par Sui le Emmy. Kan zaten motor cycle thawn kan phuraw ih kan pok hai. Hivekih in duhsaktu an zate parah ka thinlung tak ten lungawi thu ka sim.\nHi Lailun hi Laimipawl suahkehnak hmun a si ti mi thuanthu a rak um ruangah a lar ngaingai; a thuanthu khal article tam nawn ngan in a um zo. Phunsang tlawngtapawl le pawlkom dangdang ihsin ra lengtu an um deuh ringring ih, Falam khawsung ihsin khal a hlat lemlo ruangah len a remcang zet. Lailun tlang hramah riah buk a um, rawl dawr a um; mahtei rawl suan duh asile bungbel khal san a theih thotho.\nLailun cu lung tumpi pi thawi remaw mi tlang a si ih, ka rualpa Lin Lin in duhsak zetin a sannakbik tlang zim ah in kaipi. Kei cun hnuailam ka zoh cingcingih ka thla a ring, ka ttih. Curuangah ka kai nawn lo mai ding ka ti nan Lin Linih thapeknak zarah a zim cu ka hung thleng thei nerno. Hnuailam ka vun zoh cu.. aiha! Ka umnak a sang tukih ka lu vawhpi a rung tia luailo thluh. Kirlam tla cu ding khalin ka feh ngam nawn lo; tthia thlohthlo phahin bokvak in ka ttum!\nLailun ihsin kan tlunlam ah rangrual thawi khualtlawngpawl kan tong. Ka hei biak hai tikah Sim Dihai khua ihsin Falam ah fangfai phur (lei) dingih hung an si tin in sim. Rang zukpi ka duh nan ka tih thu ka sim tikah Lin Lin in, “Ziangtinhman a lo ti lamlam lo ding. A kiangah va ding awla si ko,” tin in tiih tih cingten rang cu ka va naih hrethro. Asinan cui rang cun in rak mitkem nasa si ding, a kiang ka va din ngah veten a ke in rak saih cih. Cucun kei cu ka tih tukih raak phahin ka leu ciamco. Camkhat sungah hlapi ka va thleng man! Lin Lin cun a camera keng in thizik in rak hnihsan. Cumi ka hmuh cun thinheng zetin Lin Lin cu ka hei met ruamro ta.\nPathian khawkhannak in Falam ka thlen ih a tipsun cu Falam Baptist Church Minopawl kha Tio ah Gospel Team feh ding an si. Cutin kei khal Pastor le hotu pawl duhsaknak thawn ka hei thlunve. Rih zin cu tuihlanih ka rak feh dah lo ruangah tui dinhmun thawn ka khaikhin thiam lo. Zin an tuah rero laifang a si ih, an tuah hrihlonak ah cun zin a siat ruangah vei hnih-thum lai ttum a tul lai.\nTlairawn kan thlen cun Nu Hniar ih rawl dawr ah kan cawl ih thaithawh kan ei. Rawl cu inn ihsi mahte run fun cio mi a si ih, kei cu ka thlen-inn Khaw Tin Luai in in funkep. Banhla hnah thawi fun mi rawl ei cu a thawtdan a phundang ngaingai. Midangpawl thawn kan rawlfun kan hlawmaw vialvo ih, a manhlatdan ka rel thiam lo.\nThaithawh kan ei khawh in kan poksal. Cule Satawm Baptist Church kan thlenah suncawi ei dingin kan cawl. Cutawkah inntek kawhhranin in rak soncia mi vainim tisop le cattani bawl kan ei hai. Vainim cu khap-kaw-bel thawi suan mi a si ruangah a thaw tuk lawmmam; hngilh theih nawn lo ding khopih thaw a si.\nFalam-Rih zin tluanih khaw hminpawl ka hmuh, ka theih tinten ka thindi a riam thei tuk. Ziangahtile mi rel mi le cabu tivek lawng ihsi ka rak theih theu mi Laitlang khuapawl, ka mit roriih ka vun hmuh tikah thuanthu sungih vung tlawng tla ka bang lamlam. Zawlte khua kan thlen tikah, “Aw.. Zawlte khua cu hivek homaw,” ka ti. Tibual khua kan thlen len, “Aw.. Tibual an rak ti theu mi cu hihi homaw,” ka ti lala. Hi Laitlang khuapawl cu ka thinlung cun a rak tlangnelcia thluh mi an si ruangah a takih ka hmuh tik khalah ka thinlung cu a mikhual lo nasa.\nSatawm ih kan colh sungah zin kapih kuhsi an cil lai ka hmu ih ka zuk ciamco. Hivekin simaw an rak cil tiah ka mang a bang. Hna lawngih ka rak theih mi, a takih ka hmuh tinten ka lung a awi ciamco theu.\nZanlam 6:15 PM ah Tio (Zo Khaw Mawi) kan thleng.\nTio (Zo Khaw Mawi) ah:\nTio cu innkhi 400 hrawng an um ih, inn cuzat lakah kawhhran 16 rori a um tiah sim ka si. Ka mang a bang! Kawhhran pakhat ah inn ziangzat an um thei pei ti mi ka vun ruat ih … ka khawruah a har ko. Cun, hitawk umpawl cu atlangpithuin lothlo, thil phurh hlawh, sum thleng, dawr tuah le vok phurh hi an sum hawlnak a si. An tlang tong (common language) cu Mizo le Kawl tong a si ih, Chinmi lawng siloin Kawl, Vai le Karen tvp khal an umve. Pacang pakhat in, “Tio cu Chinmi kimtei umnak khua a si. Saklam le Thlanglam Chinpawl kan kim theh,” tin in sim. Cule, “Tio ah cun ziang hmuahhmuah a ngah thluh ___ Jesuh siar lo!” a ti bet! Ka hnih a suak thei lemlo.\nCun, khaw upa pakhat in, “Hi thu hi na cangannak ah rak telh hnik: kan khua ah mi bum hmangpawl ra nawn hlah hai seh. Pathian hnatuantu (Evangelist) ka si tiaw in lamzin fehnak man paisa in ra diltu hi an tam tuk thlang. Hrekkhat cun Kawhhran ah an dil (ahlu an khan), hrekkhat cun inn tin ah feh in an dil; Pathian hnatuantu ngaingai le an si fawn lo, hivek minung hi kan khop tuk thlang. Fehnak man an ngah le zu innak le nomcennak ah an hmang ti tla kan theisal theh ih kan tuar nawn lo,” tin in ti. Aw! cuvek thu tla a rak um mawsi!!\nTio ih Emmanuel Baptist Church ah kan zaten kan khawmaw. Minopawl cu choir an rak zircia ih kei tla sakve dingin in sawm. Kei cun hla ka thiam lo ruangah ka rak to men ko ding tin ka ti rero nan an duh lo; dingve rengreng aw in ti. Cutin choir sak can a hung thlen cun thungaithlakten ka hei dingve ih, hlafang parih solfa zoh phahin ka hun sakve tum… asinan ka kehlam ih dingtu in saprano a sak ih, ka vorhlam in alto a sak! Cucun zoi’ aw ka thlun ding ti tla ka thei thei nawn lo, ka aw ka hlo theh; cunah cahnah parih hlafang cu awsuak loin ka siar rero mai.\nA thaisun Zarhteni cu kan team in Champhai kan leng. Khaw sungah sunvuten kan vak ih, an thil zuar mipawl tla kan zoh vivo. Tuluk thilri cu hilam (Mandalay le Pyin Oo Lwin) ah a man a olsawn ih, India thilri lawng te lei an tlak zet. Lamzin ih kan vah rero laiah rinlopin ‘Synod Bookroom’ ti mi signboard ka hmu cu ka thin a tur dukdi! Synod Publication Board suah mi cabu ziangmawzat lai a rak siar zotu ka si ruangah hi bookroom ka hmu cu ka lung a awi tuk lawmmam. Bookroom sungah cun kan vung lut, cabupawl pakhat hnu pakhat ka kau, ka zoh, ka bih. Nauhak hrang, mino hrang le pitling hrang siar ding tha cabu ticawklo le cabu phunzakimpawl cun kan Chin calai dinhmun in mangsuakter ih, kan calai dinhmun niam laizia in theifiangter. Nauhak siar tha cabu kan nei lo; mino hrang khal um cuang hlah… huii.. haaa..!!\nKei cu Mizo lakih rak thanglian ka si vekin, ka nauhak lai ihsin Mizo calai hi ka rak tlangnel zo. 1988 kum khi phun riat ka kai kum a si. Tlawngta buainak ruangah rampum huapin tlawng kan rak pit ih, cumi sung hmuahhmuah cu Tahan Theological College library ah cabu ka rak sang theu. Ka siar thiam mi Kawl cabu le Mizo cabu hmuahhmuah ka siar thluh hnu cun san bet ding ka nei nawn loih in hruaitu sayapai hnenah, “Falam cabu teh a um lo maw? Ka siar thiam si,” tin ka ti. Anih cun, “Himi lawng a um,” tin a tiih Rev. Dr. Lal Tin Hre ngan mi ‘Siangpahrang Khualbuk’ ti mi cabu in rak pe. Cumi ihsin thokin kan tong ih ngan mi cabu kan rak neih malzia ka run thei ngah. Kan Chin calai dinhmun thawi ka vun khaikhin tikah Mizo calai cun tampin in fehsan zo ih, dawimansal ding cun thil ol a si nawn lo ding tin ka ruat.\nChamphai ihsi kan tlunlamah Tourist Cottages kan lut phah. A sung cu zuksuai phunphun le Laithuamthil pawl zoh theih in an ret ih ka zuk ciamco. Hitawk hmun ka thlen ngah zarah idea thar tete tla ka ngah phahih ka hlawkpi ngaingai. Kan Chinram ah hivek hmun hi umve sehla tiah saduh ka that fawn.\nThil kan zoh theh in kan zaten group zuk kan zuk. Cutheh cun bus sungah kan kaisal ih Tio lam kan pansal.\non December 19, 2012 at 4:32 am\nKei ka hrang ahcun Falam tonghi mawi le tha ka ti bik!\nZuam sin sin awi.Na ca ngan ka siar ring ring.\non December 20, 2012 at 3:59 am\nFalam Cangantu ah ka duh bik, Upar rak peh vivo aw maw!\nCa nagan na thiam thei tuk….Mai sok na ca ngan ka hmuh tinten siar lo in ka um dah lo…lungawi..


Mi Thau Pawl Hrang Sivai Tha - Chinland Today Media\nMi Thau Pawl Hrang Sivai Tha\nJuly 4, 2012 3:09 am·0 comments\nUS health regulators pawlin mithau luan (thau tuk) pawl hrang kum 13 hnu ah sivai tha zet an tuah suak thu an phuang. Thau pawl hrang sivai hi Belviq tiih kawh a siih a tuahtupawl Arena Pharmaceutical an si.\nHimi sivai ei nak thawn 5% tlukin taksak rihnak le thau luan tuknak pawl a bawm thei. Asinan hi Belviq sivai hi 2010 ahkhan ramsapawl parih an test rero hnu ah minung hrang a tha deuh lo tiin an hnong sal.\nAsinan hi mithau pawl hrang thau tuk sawk zangkhai thei dingih zuamnak cu colhsan loin beih rero a si ih tuikum ah minung hrang a tha timi theihsuak sal a si.\nTui sivai thatnak hmuhsuak sal mi Belviq hi hi minung thau luar tuk zatek 5 tlukin a mal ter thei ih rawl tampi ei hiarnak neilo dingah thluaklam a kai hruai thei.\nHi, sivai hi 2013 ah ah mipi lei thei dingah tlangzarhnak neih sal a si ding. Hi sivai hi harhdam hrang ei thazet a si. Si ei sual nei pawl hrang ah a tha lo. Cun, nunau naupai pawl hrang ah a tha lo a si. Hi sivai hi veikhat ei tikah zarh 12 sung cawl lo ih ei ding a si.


ALO HUATU PARAH - Hre Mang\nWELCOME TO MY PAGE > 2011 CAHRAM > \nALO HUATU PARAH\nA LO HUATU PARAH\n“Huatu zaarep duhtu zaarep” tiah pupa pawlin an rak sim theu. Milai kan si sungah kan kiangkap milai pawl duhdaan famkimter theitu kan um lo ding. Cui hleiah kanmai tuahsualnak ruangah siloin Pathian in fimnak, thiamnak, hlawhtlinnak le thlawsuah phunphun thawn mal a sawmmi pawl parah iksiktu tampi an suak sinsin ding. Thuthiang in san neta ahcun duhdawtnak a mal sinsin dingih ulenau khal an hua aw ding tiah in sim. Kan san hi thudik le thuphan cawhpolh celcel sanah kan nung. Mitthep kar loah thu le hla hi leitlun killi a lehka theh thei. Cuvek, san sansia ah kan nun vekin satan bumnak thang in in awk lo nak ding hrangah huatu le duhtu karlakah zumtu nundaan zir ding a um.\nA lo huatu lakah nangmai mawhnak ruangah alo huatu, an duhvekin na um lo ruangah alo hua tu, an duhlo zawngin na um ruangah a lo huatu, mi in an bum ruangah a lo huatu, tvp, an um ding. Ziangruangah an lo hua khal asile midangin an tuahmi parah hngat aw in Pathian in na parah thu a then dahlo. Nangmah lo thlawhsuah dingin siseh lo hrem dingin siseh Pathian in midang zohman rawnmi a nei lo. Nangmai tuahmi parah thu a lo then ding asi. Curuangah ziangvek zovek huatu le duhtu na nei khal asile nangmai tuahmi par lawngah tuanvo na nei. Midang tuahmi parah thlaphang, phunzai rero, thinphang in a umtu pawl hi anmai tuanvo thitha in a tuansuak theilo tu pawl an si theu. Nangmai tuanvo par lawngah mawhphurhnak na nei ih nangmai tuahmi par lawngah Pathian in na parah thu a then ding asi. Nangmah thawn a pehpar mi thu ah, midang tuah mi cu na duhzawng huat zawng, na thin natnak, lungawizawng, an tuahsia, an tuah tha khal asile nahrang Pathian tumtah tlamtlinnak ding hmanrua ah Pathian in a hmang thei thotho asi.\nCuruangah huatu parah tuah ding, tuah lo ding, thu tawite sim hnik uhsi.\n1. Hua ve hlah:\nNa thinlung sungah huatmi na nei asile thimlakah na vak rero ih ziangtikah na ke na sit ding ti na thei aw lo. Na khawruahnak, na lungput, na tumtah, na nunrah tiang a siatsuah thei. Huatnak cun nget vekin na sungmuril a lo ei siat dingih na nun a ro ding. Cui hleiah huatnak cu Pathian mizia thawn kalh aw mi asi vekin na sungah Pathian Thlarau le huatnak an um tlang thei lo. Biaknak lamah ziangvek na tuah, na zuam, na taima khal asile na sungah huatnak na nei, na nunpi asile pawnlang sakhua biaknak ih cangvaihnak in na sunglam a lo thleng dah cuang lo dingih nangmah le nangmah na bum aw rero men asi.\nNa hua maw hua lo ti ziangtin na thei aw thei ding? A lo huatu, mi pakhatkhat ih siatnak simnuam na ti maw? Midangin a lo huatu siatnak thu an sim tikah ngainuam na ti maw? An thatnak an sim tikah na lung a tur maw? An hrang thiltha na tuah theimi parah tuah lo in na um maw? A lo huatu pawl hlawknak lamzin na khamsak maw? Hi thusuhnak pawl na sang tikah na sunglam ah ziang a um ti na fiang aw ko ding.\nA lo huatu na hua ve tikah ziangthu ruangah an lo hua khal asile, na dik, na mawhlo, a lo hua tu an mawh khal asile na hua ve asi ahcun satan in a thangin a lo awk asi. Na lei damsung hua tu na nei ringring ding. Leitlun in a lo hua lo ih a lo duh asile Pathian fate na si lo ih leitlun fa na si tinak asi. Curuangah a lo huatu na hua ve tikah Khrih ah manbangza Pathian malsawm na co mi nunpi le nuam zetin ceen thei lo dingin satan in a lo tuah tinak asi. Hua ve hlah!\n2. A lo huatu thawn pehpar in thuthluknak hrial aw:\nA cang thei asi ahcun a lo huatu pakhatkhat thawn pehpar in thuthluknak tuah ding hrial aw. Ziangah tile nangmah le nangmah thei aw lo cingin a lo huatu pawl parah na thinlung a fehpeng thei ih Pahtian duhlo zawng thuthluknak lakah na tel pang thei. A lo huatu pawl ih hlawknak, thatnak siseh siatnak siseh anmah thawn a pehpar mi thu then ding a um tikah siseh thuthluknak pakhatkhat a thleng tikah nangmai duhdaan hnakin midang duhdaan in thuthluknak fehter thei a tha. “Phuba la hlah, phuba cu keimai ta asi” ti ah ngan asi. A lo huatu parah siatnak pakhatkhat na tuah asile a lo hua tu thawn danglamnak na nei lo. Satan thang in a lo awk tinak asi.\n3. Simse hlah:\nMilai mizia cun in huatu pawl siatnak thu an simmi ngainuam a ti zet theu. A lo huatu na simsiat tikah, a lo huatu na hua ve tikah, a lo huatu parah ikfik, thincin, thinheng, hngirteu in na um tikah satan thang sungah na taang tinak asi. Nangmah in na simse ve lo ding lawng asilo, a lo huatu pawl huatu pawlin a lo huatu an simsiat thangsiatnak va ngai hrimhrim hlah. An tongsiat thangsiat relsiat zuarthlai awknak lakah va tel hrimhrim hlah. A lo huatu pawlin mawhnak an neih vekin mi zokhalin mawhnak, famkim lonak kan nei theh asi. A lo huatu pawl simsiat duhnak na awm sung ihsin a cangvai tikah Pathian hnenah thlacam aw la na raal pawl duhdawt theitu thinlungthar Pathian hnenah dil aw. A lo duhtu lawng na duhdawt asi ahcun Bin La Den le Al-Qaida pawl thawn danglamnak na nei lo asi. Na kaa kha satan in amai tawtawrawt ah hman a duh. Curuangah na thinheng tertu, na thinnatnak tuahtu, na lungawinak siatsuahtu ding milai hmanrua na kiangah a um ter ringring ding. Satan thangkam mi na hmu fiang ahcun milai na hua lo dingih na raalpa, satan sawn kha na hmu thiam ding. Cutikah Zesu in “ Ka pa ngaidam aw, an tuahmi an thei lo asi” ati mi na thei thiam ding. Mi huatu pawlin an tuah mi an thei lo ih thimlakah an vak rero. Satan hmanrua ah an cang asi ti an theih awk lomi kha zaangfahnak in thla na camsak sawn dingmi asi. Sim se hlah!\n4. Thiltha tuahsak aw:\n“Na raal duhdaw aw” tiah fial kan si. A har ngaingaimi asi. Asinan mi hrekkhat cu an ke hramah na kuun ih an sal, anmah riantu na tuan lai hlan lo na parah lungkim theilo tu tla an um ding. An inn sung na um tikah a lo that duhtu, siatsuah duhtu, Pathian in tuanvo a lo pekmi daltu, siatsuah duhtu, tvp, satan hmanrua lakah tuhlut aw tahratin thiltha tuahnak thu simmi asilo. Cucu thiltha asilo. Cuvek milai huatu na neih tikah an parah thiltha na tuah mi hmu thiam loin a linglet in na siatnak lawng an hawl asile na ke thing aw la fehsan aw. Pathian Thlarau Thianghlim kaihhruainak hnuai ah a lo huatu pawl hrangah thiltha na tuah theinak caan poh ah, na tuah thei mimi, an hlawkpi dingmi pohpoh tuah sak aw. Cutin na tuah tikah milai lungawiter tum ruangah siloin Pathian riantu sinak in tuah aw. A lo huatu thawn pehpar in na tuahmi pohpoh ah thiltha lo hrial aw la, thiltha tuah aw. Cucu Pathian Thlarau Thianghlim in a ukmi pawl nuntu asi.\n5. Thlacamsak aw:\nHuatu pawl hrangah thlacam tikah fimkhur tulzetmi a um. Mah cu mitha, mi thianghlim hleice vekin ruat aw tahrat in in huatu pawl cu satan fate vekin hmuhsualnak, mah le mah porh awknak thawn Pathian hmaiah thlarau porh awknak in kan thinlung a luahkhat lo ding fimkhur a thupi zet. Huatnak nunpi tu pawl cu satan thang sungah an taan vekin huatmi pawl khal famkim lo nun thawn leitlun damsung a nungmi kan si. “Hih a thimi taksa ihsin zoso in runsuak thei ding” tiah Paul in thla a cam tikah a au suak.\nCuruangah huatu pawl parah ngaidamnak thinlung kan nei lo asile huatu mawhsiatnak tongkam thawn thlacam cu a thianghlim lomi asi. Kanmai mawhnak in ngaidam bangin kan parah midang mawhnak kan ngaidam vekin Pathian hnenah ngaidamnak kan dilsak dingmi asi. Kanmah in kan ngaidam lomi thlacam sak rero cu san nei lo asi.\nNgaidam aw, thla cam sak aw.\n6. A lo huatu parah mi in an tuahsiatnak ah va tel ve hlah:\nMi in siatnak an tawn tikah diriamnak hi Pathian huatmi asi. Kan milai pi, zovek khalin siatnak an tawn tikah diriamnak thinlung kan nei asile kanmai sunglam cekfel a tul; Pathian Thlarau ih thianter kan tul tinak asi. Kan tisa mizia cun in huatu pawlih siatnak thu ngainuam a ti, relnuam a ti. Fim khur aw! A lo huatu pawl parah mi in an simsiat, relsiat, thangsiat, tuahsiat nak lakah va tel ve hlah. Ziangah tile thangsiat relsiat simsiat tuahsiat awknak cu satan rian reronak an si. Satan riannak hmunah va tel ve hlah. Na kaa ihsin thutha a suak na duh, na sung ihsin nunnak tinung a luangsuak ding na duh asile na hna ihsin thusia lutter hlah aw. Thilsia le hnawmbal pawl cu hnawmpung sungah an hlawn theu vekin na hnakua kha hnawmpung ah canter hlah. Hnawmpung sung ihsin thiltha zohman in an sar dahlo. Pathian Thlarau in na sunglam nun a thianter rero laiah, na sunglam a thianhlim sinsin theinak dingah, Pathian Fapa hmuihmel na bang sinsin theinak dingah, na hna, na kaa ihsin a lutmi le na mit ihsin na hmuh mi pawl na fimkhur a tul. Midang, a lo huatu pawl siatnak tuahtu pawl lakah va tel ve hlah, tha va pe ve hlah, an lak ihsin thiar fihlim aw aw.\n7. Huatnak tipungtu va si hlah:\nFale in nulepa thu an ngailonak siseh mino tete an thanglian tikah a sezawng lungput, upa dodal duhnak thinlung an neihnak pawl hi tampi cu nu le pa in an kawppi (nupi pasal), hmuansak hmuanthlang, an kawhhran hruaitu, khawpi, cozah le kumpi, parah an lungawi lonak, thinheng nak pawl an fale theih ah tongkam sia an hman mi ruangah asi thei. Tongkam sia, sawisel, relsiatnak, midang namthlaknak, ziangsiarlo, puarthau tongkam pawl hi a tongtu hrang ahcun nuam ti zetin an tong theu nan a ngaingai ah an theih lo mi cu satan tawtawrawt an cang asi. Huatnak tipungtu, theihthiam awk lonak tipungtu, hmuhsual awknak tipungtu, tvp hi satan palai pawl hnatuan asi. Va tel ve hrimrhim hlah. Na insang, nulepa, fale, unau, inhnenah, kawhhran pastor le hruaitu, hnatuanpi, tvp, mi zovek pawl par khalah a lo huatu, na lungawinak siatsuahtu pawl parah na huatmi le a lo huatu hua ve dingin midang zohnen hmanah lamtang va tuah hlah, huatnak va ti pung dah hlah aw! Huatnak tipungtu cu satan palai asi ih Khrih ih palai pawl cun duhdawtnak an tipung asi.\nA tlunlamah nganmi pasarih pawl hi na tuah ruangah vanram na kai ding, na piangthar ding tinak asilo. Pathian Thlarau in a ukmi le kaihhruaimi vanram kai ding, piangthar, hrintharmi, Pathian fate pawl nuntu asi sawn. Satan bumnak thang sungah taang tahratin mangbangza Pathian malsawm nuam zetin ceen thei dingin, Thlarau Thianghlim zalen zetin na sungah a cangvai theinak dingah le na nunkhua saunak, nun diriamnak le nunrahtha tampi na rah sinsin thei nak ding, Pathian Fapa hmuihmel na bang sinsin thei nak ding hrangah duhsaknak in. Pathian Thlarua in sim duhmi na sung ah fiangter hramseh!


English le Welsh Catholic Bishop pawl in cet si (dat si, diesel) pawl hmang loin ti daan pawl hmang thlang uhsi. April 28, 2021 | Radio Veritas Asia\nEnglish le Welsh Catholic Bishop pawl in cet si (dat si, diesel) pawl hmang loin ti daan pawl hmang thlang uhsi. April 28, 2021\nEnglish le Welsh Catholic Bishop pawl in cet si (dat si, diesel) pawl hmang loin ti daan pawl hmang thlang uhsi.\nEnglish Catholic Bishop pawl cu Cetsii a si lo mi pawl thupit in Scottalan ram ih tuah mi Biofuel hmang thei dingah English le Welsh Catholic ram pawl ih then thum pawl ah an zem zo thu, himi cet si (dat si, diesel) aiawh mi cu Catholic Pawlpi in leitu tambik tiin khal an than.\nKawhhranpi in a tui dinhmun ah a tul mi cet si (dat si, diesel) pawl cu a dang Diocese thawn kom in lei in hman a si thu, himi company cu kum 20 a rei zo thu, hi mi company cu Shrewsbury Archdiocese ih uknak tangah a um. Himi company ihsin suah mi zatek 78 a si mi tha (energy) cu mai tuahmi cetsi an siih, a dang zatek lawng cet si (dat si, diesel) tuah a si. English le welsh Diocese pawl hrangah a tul mi zatek 100 tha (energy) pawl cu mahte um mi rori ihsin ngah dingah thu an bot cat. Cutivekin Diocese ih zohfel nak tang ih tlawng pawl khal hitivekin thleng in hmang thei dingah an tuah thok zo. Himi fimnak peknak hrangah bomnak a pe tu a dang a thang so rero lai mi ram pawl khalah an zem bet.\nSalford John Arnold ih Bishop khalin a tuvekih Diocese ih tuah nak a lawm. Cutivekin Catholic mipi pawl hnen khalah cet si (dat si, diesel) aiawh in tha (energy) hmang nak tha pe dingah, simfiang dingah, ziangruangahtile cet si (dat si, diesel) aiawh mi tha (energy) cu tha deuh dingih tuah nak ah a hmaisabik thapek mi le a rang bik mi ti daan a si. Kan sumpai pawl thang ter nakah kan fim ding. Thaten kan ruat ding. Himi tuah nak ih tel nak in a tha deuh mi thilri pawl a um tengteng ding tiin a forh. Curuang khalah English le Welsh Diocese ih hotu pawl cu himi cet si (dat si, diesel) aiawh ih tha (energy) tuah nak le hman nak thawn pehpar in thuthan mi pakhat cu a ralai ding mi May 23 "Thiangthlarau tumni zarhpi ni Pentecost" ah an suah ding. Cuini cu Pope Francis Pope tiih hna a tuan hnu a hmaisabik tuah mi capi asimi "Laudato Si" suahnak kum 6 kim ni khal a si. Himi thuthang cu Aleteia thuthang ihsin kan don mi a si.


Kalaymyo, Tinthar Khua Ih CDM Tuahtu Inn An Urkang Ih Inndang Khal A Kangkai Vivo – Meifar\nAugust 28, 2021 admin Lawrkhawm 0\nAugust 28 sun nazi 12:00 hrawngah Kalaymyo thlanglam, Tinthar khua ah ralkap le an kuthnuai ih pawlkom Pyu Saw Htee pawl an va lut ciamco ih CDM tuah tlawng sayagyi U Kyaw Min Naing kaih an tum.\nAn khua sungah ralkap pawl an lut veten mipi pawl cu an rak tlan thluh man, tlansuak thei lo pitar, putar damcak lo pawl lawng inn sungah an tanta.\nRalkap pawlin U Kyaw Min Naing tei inn cu an urkang hmaisa bik ih kangmei cu inndang ah a kangkai vivo nan zohman in an va mit ngam lo. Tinthar khua ah inn 2000 lenglo aum ih an inn cu a kang rero lai.\nKhuasung mi pakhat in “Innsung thilri pawl khal an siatsuah thluh. U Kyaw Min Naing tei inn an urkang ih inn 3 hrawng a kangkai zo, zohman in an va mit ngam lo. Innkang cu ralkap pawlin meithal kengin an zoh ringring.\nVa mit tum sehla in rak kap that mai ding. Khausung mipi pawl cu kan tlan thluh ih kan relh, khuasung inn pawl a kang vivo asilen tlansuak thei lo, inn sungih um pitar putar damcak lo pawl cu an buai zet ding” a ti.\nKum 79 Mi Ayeyarwady CM Cu A To Men Thei Nawn Lo Ih Ralkap Pawl Do Dingin A Ralring Zo


Maw Bawipa; Ka Duat na hmu maw - Chinland Today Media\nFebruary 6, 2010 3:52 am·0 comments\nDuhmi in thei seh..\nTlangtlun ih no eng serso tei’ Zilthli hrang le Mero zam miami, Ni ih a en mi Daidaw Tidai ih cang zik…. tik cu thleng aw rero; Tthal ni hngak ih Vulpi nisa nawp aw…. Zan Thlapa eng ziam lam le Van Arisi tthep fai kelli lakih thiang vervo te ih ka hmai in seem tu… Zuun thli pawl cu kian ding ah cahnak ka raknei lo an lak ihsin relhnak ding hmun a rak um lo..\nA sau, a tawi, a tum, a te, a sia, a ttha, a thlum, a al, a dum, a var…….. leitlun ah thil kop kim in a um ti ABCDEF….12345… in rak zirh laiah ka rak thei ve dah…. an kim theilo ti nang thawn ka thei sal….\nKhaw thim lak ih mitsing le Ruahsur lak ih Ti tawih awk hnak in kei ka hlo deuh…. Ttektla awn le Van Rial Ruah sur lak ih ruahhmai forkhat dawng tum tu pa hman a harsa lo… Nang lo ka um har ah..\nTlai neem Va ai, Zan khuang Arcang, Thlacem thla thim, Ni tlak khawthim…. an zaten ka tuarpi ve… A par kuh mi, a rong dalmi, a hnah thlengmi Par dum sungih par mawi tin khal ka dem cio lo Zuun thli hrang cu a neem ko nan lung a khiak thei..\nMaw Bawipa ziangkim caan neiin na tuah; A men….. A men\nTon awk caan, Lungawi caan, Nuam caan, Duhdawt awk caan, Kawpkim caan… tawi deuh in na tuah ce cuang lo ti fiang dingih zir thiam hi, thei na cing in.. Lungthin sungah phum hmin har ka ti ko…… Curuangah Maw Bawipa – in burh aw tuar theinak tha zaang si lo, hngilhnak ding tha zaang si lo, rin umnak tha zaang si lo, ka lo dil… A kiang naibik, a thinlung sung, a ttanghlum, a kut neem, a hmur thlum; ka ttang sung ka liang par ah, Duhdawtnak thawn, sup mi neilo, lung thup phuang in….Kopkim- vorh le keh bang um ter sal ding; in siang hram aw…….


Online ih Password leak tambik 20 pawl lakah na Password a tel pang maw! Check lohli aw …. - Falam Online Media\nOnline ih Password leak tambik 20 pawl lakah na Password a tel pang maw! Check lohli aw ….\nMizaran ih kan hmang tlangpi google, Bing, CC Search tivek online search engine thawn hawl theih lo mi “dark web” ah cozah kham mi riitsii, meithal, credit card fir mi tivek thil ciikim cu private in lei a theih.\nDaan thawn kalhaw mi thil phunphun zuar theih nak a si bangin online ih leak password tivektiang an zuar ih, cuih hmun ih leak tambik password 20 pawl cu mobile hrang cloud security app tuahtu “Lookout” cun zirzoinak neiin a tarlang.\nDark web ih leak tambik password 20 pawl cu :\n20. 666666 tipawl an si.\nThese are the 20 most common passwords leaked on the dark web — make sure none of them are yours (@tjhuddle / @CNBCMakeIt)https://t.co/bIBVBHMt6x pic.twitter.com/ppNVJHFFU3\n— Samantha J. Subin (@samantha_subin) February 28, 2022\nSiarbet : Password tuah dan na thleng ṭul…..\nKum 2020 ah Netherlands ram mi computer thiamsang hacker Victor Gevers cun US President Donald Trump twitter account a hack sak.\nLeitlun rampicang hruaitu pakhat rori ih account hack thei cu a va mak ve ti`n leitlun mipi an mangbang thluh.\nNan, a hack dan ciapciar a suak cu a rak holemtuk. Azum hmangin Pu Trump twitter a rak ong thei men mi a si. A password cu Pu Trump le a dungthlun pawl uarzetmi “maga2020!” (Make America Great Again 2020) timi a rak si.\nMan really did hack Trump’s Twitter by guessing password, “maga2020!,” Dutch prosecutors confirm. https://t.co/8JWGgn6Y0P\nSim duh san cu hacker pawl hi Movie sungih kan hmu vekin a tak ah mi password an hack lo. Movie ah cu computer keyborad hmet ciamco in number phunphun lang zutzo hnu ah password an ong thei mi sivekin an langter. Nan, a tak ngaingai ah cu cuvek a rak si lo. Zirzoinak tuahtu le an mah hacker pawl cun password hack mi zaṭek 94% cu phuah cawp in an tuah sin vivo mi a si tiah an rel.\nPhuahcawp tikhalah an hack dingmi thawn pehparmi an polkhawm ih an tuah sin vivo ti a si. Tahṭhim nakah na suah ni/kum/thla, phone number le na hmin tivek polhcawk khawmin an tuah sin vivo. Curuangah internet khawvel ih tlanglengṭhang pawl cun an suah ni/kum/thla, an hmin, phone number, sungkhat unau hmin tivek pawl mi theih an duh lo. App tivek kan hmang tikih kan information in sut hmasami khal khi cuvek pawl thawn a pehpar aw deuh lole an hrang hlawk nakah an dil mi a si tlangpi.\nUS ram ih zirzoi hmuhsuahmi pakhat cu “mi 6 sungih 1 cun a uite, zawhte (pet) hmin cu password ah a hmang” ti a si.\nZiangtin Password kan tuah ding?\nAccount hack mi thawn cozah sawiselnak tivek an post sak ruangah le mibumnak hrang an hman sak ruangah mawhneilo kaihkhih tuar tivek khal hmuh ding an tam zo ih online ih kan hman mi account pawl hi atak ahcun an rak thupi ve zet. Zianghman ka tuah lo, phan ding ziang hman a um lo na ti lai ah rinlopin account hack sak ruangih ruahbanlo vanduainak tiang na tong thei a si. Curuangah password ṭha lole pol har mi kan tuah thiam a poimawh zet.\nPassword ṭha tuah dan ……\nIT lam hnaṭuan le business tuahtu ṭhenkhat cun paisa pekin Password Generator, Password keeper tivek an hmang ih, bulpak hrangih password him cu olsamten hngilh theih lo mi, nangmah bulpak thawn a pehpar mi pawl hmang theih hi a ṭha.\nṬahṭhimnakah rualpi midang theih loin athupten mi na ngai zawng thok ni le a hmin polhkhawm tivek…., Rawl hmeh duhlobik le na mitkem zetmi nan veng nu/pa hmin polhcawk …. tivek, mi ruah ban lo ding mi le nangmah na thinlung sungih um mi tivek hman a ṭha. Cun a himbik pakhat cu password thok nakah cafangtum, number tivek lole symbol telh tivek a ṭha a si. (Internet security lam hnaṭuan pawl rel ringring mi cu Password na tuah tikah “na hmin, fanau – unau hmin, innzuat ṭilva hmin, pian ni/thla/kum tivek lawng hmang hrimhrim hlah” ti a si.)\nA cang thei cun thla 2-3 ah password kan thleng thei ringring le a ṭha.\n← SAC ralhraang in Paisa Lem a tuah ih ramsung ah darhter\nFalam peng doawknak ah Ralhraang SAC rakap 3 thi →\nBollywood actor Salman Khan That Tum Tu An Kai\nAn khuapawh deuh thawn in Covid 19 nat an nei, Mipakhat lawng a him


Thlapi Sung Ah Tidai A Put Suak - Chinland Today Media\nThlapi Sung Ah Tidai A Put Suak\nNovember 14, 2009 12:20 pm·1 comment\nJean-Louis Santini Jean-louis Santini\nThlapi parah thli a um lo timi le tidai a um lo timi thu cu himi thuthang na siar hlan tiang cu a dik. Asinan, tui nai ih thlapi par kaitu pawl cun tidai thazet le danglam zet an hmuh zo thu Anthony Colaprete in a phuang. American scientist pawl cu himi tidai thar an hmu ruangah an lungawi zet.\nTidai hmutu pawlih an sim daan vek asile tidai a tam lemlo nan bing/gallon hnih tluk a si ding tin an zum ih tidai hi tiput bang in a put ruangah tam zet ih a can thei ding khal an zum. Culawnghmansiloin thlapi sung a ro tuk ruangah le a daihnak hmun a um ruangah vurhlawm tiang a suah an zum thu Peter Schultz in a rel.\nAtu ih an hmuhmi cu tiput pakhat lawng a si. A kaitu pawl cun oil laih ih a put nak hmun hmuh ih an lungawi bang in an lungawi ih tampi a put ding tin an zum. Kum 2020 ahcun thlapi parah thil an cing tum ruangah tidai tampi an suah ding an duh a si.\nTuini tiang American ram mi 12 lawngin thlapi sung ah an vak thei. Thlapi sung ih ke thlak neitibak tum 1972 ah a si.\nFala Virginity Zuar Tam Sin Sin\non November 19, 2009 at 9:49 am\nA mak ta riai a si\nHi ti ih ruah ah cun a zum lam cu a har deuh a bang ti aw>\nHman seh Bawi pai thil tuah mi par ih an hmuh suah mi a si ih zum lo ding le a um fawm lo;\nA hmu tu a tu ru riai a si ko ?\nJesuh Khrih cu Bawi a si


Mi Rin-um Gaius - Chinland Today Media\nApril 20, 2009 11:14 am·0 comments\nKa duhdawt mi ka rual, na Khristian unau hrang hna na ttuan tikah, na theih dah lo mi an si hmanah rin-umzet in na ttuan a si. -3 John 1:5\n– 2 Samuel 9-11\n– Luka 15:11-32\nJohn Cakuat uk (3) nak cun Kawhhran pakhat sungih hmuh daan bang aw lozet sungtel phunhnih ih thu a sim. Hih cakuat cu John in thutak sungah a duhdawtzet mi Gaius hnenih a kuatmi a si (c.1). Pathian thawn umtlang an si vekin thutak cu a sungah a um (c.3). Missionary le saya pawl duhdawtnak thawn a zohkhen hngai ringring (cc. 5, 6).\nDiotrephes thuhla cu a danglam lala. Midang khi ziangah a siar lo (c.9), Khrih hmin in a ra mi tla a dokalh (c.10). Paul tla a si thei men. Cuih hleiah cumi vek a rak cohlang duhtu cu kawhhran ihsin a dawi. Hivek a tuahnak cu a dinhmun a kilhimnak dingah le amah le amah a uar awk ruangah a si.\nKa nupi, Shirley le kan tunu Bree thawn ram pakhat, thuthangttha sim an rak kham dahnak ah atu naite ah kan va tlawng. Zumtu pawl cun rinsannak thawn, thinlung ong awzet le duhdawtzet in khual in tthat. An neihmi cu a malzet na’n an siannak cu mangbangza a si. Ziangtluk in thazaang kan ngah! Rinsan tlakzetmi Gaius ih tuah daan vek an thlun.\n“Pathian ih cosaan tlak” (c. 6) in midang tthate in kan zohkhen theinak dingah Pathian in duhdawtnak le rin-umnak thlarau in pe hramseh.\nPawlkomnak caan cu a thlum,\nHla sunglawi kan sak caan;\nAsinan ziangtik hmanah thil dik lo,\nMi pakhat parah tuahnak ding caan a um lo.\nKhrih nun vek khualtthat cu a ong awmi thinlung le inn a si.


Zualko : Delhi ih Chin raltlan thlengthar mipakhat in Mual in liam san - Falam Online Media\nMay 11, 2021 May 11, 2021 Ni Hnem Sung\t0 Comments\nKum 43 mi Chin raltlan Cing Seih Lun cu May 11 ah a umnak inn Delhi, Hastsal veng ah a nau le 4 tanta in mual a liam tiah theih a si.\nAmah hi Myanmar ram in raltlan dinhmun in India, Manipur thleng dingah a nau le 4 thawn ni 15 sung rori Ke ih khualtlawng an si ih harsa zetin Delhi an thlen nak karhnih hrawng fang a si.\nZomi (Tedim) community hruaitu pakhat cun “beiseinak tumpi thawn Delhi thleng pek an si. Damlonak nei hman sehla a nuale donhar ding phangah a sim hai siang lo. Cutin, May 11 zingah itthatlan in Heart attack thawn in thih san a si” a ti.\nDelhi ih FGAG kohhran in inn luah ding tawlrel sakin an umnak inn man thla 1 hrang an pek sak cia zo nan, Delhi Covid boruak thawn, inn neitu te lam in inn suahsan dingin inn man khal an khirh thluh sal tikhalin Zomi hruaitu cun a sim hrih.\nAnaule tleirawl 4 cu kohhran biakinn lam ah um lawk dingin tawlrelsak an si ih, an duhdawtzetmi an uu Cing Seih Lun ruak cu Alpha & Omega thlanmual ah vui liam a si zo thu tawlreltu Mizo Welfare hnen ihsin theih a si.\n← Salai Ceu Bik Thawng in CNLD party a suah san\nSiat sak tuar Thlanmual hminkhennak Thingcross tung ding sal →\nKalay-Gangaw karlak boruak a sosang ruangah theihṭulmi Tlangthannak an nei\nSeptember 3, 2021 September 3, 2021 Ni Hnem Sung 0\nParalṭha Salai Van Biak Thang ruak cu sianglo cing ten April 2 ah an vui +an kahawkdan thu felfai\nFalam ah Covid 19 Nat Kham Sii An Dawt Thok Zo